5 Pereka Permainan Video Paling Berpengaruh Di Dunia

Pernahkah anda memasang impian mahu menceburi karier seorang penggiat industri permainan video? Jika pernah, cabang mana yang anda rasakan sesuai dengan anda? Setiap daripada anda peminat permainan video pasti mempunyai seorang ikon yang menjadi contoh kepada anda. Takkanlah kita main game saja tanpa tahu latar belakang serta sedikit sebanyak sejarah permainan video?

Berikut adalah lima tokoh pereka permainan video yang penulis rasakan, paling meninggalkan impak besar dalam pembentukan teknologi serta rekaan judul-judul permainan video, yang dapat kita lihat sekarang.

Terkenal sebagai seorang pengaturcara bertaraf magikal, John Carmack mula terkenal sebagai pereka berikutan kebolehannya mengaturcara mod pertukaran grafik yang sangat efisien, yang dinamakan sebagai 'adaptive tile refresh' - yang pada ketika itu merupakan sesuatu yang belum dibuat orang lain. Kebolehannya itu digunakan dalam pengaturcaraan judul 'Commander Keen', membolehkan komputer memaparkan visual yang cantik dengan perkakasan yang kurang berkuasa.

John kemudiannya memperkenalkan banyak lagi teknik grafik baru yang membuka idea pada pihak lain untuk memperhaluskan lagi grafik. Selepas puas menceburi bidang permainan video, John kini menggunakan kemahirannya dalam bidang realiti maya dan bidang pengembaraan angkasa, dengan menyertai projek penciptaan roket. Pada tahun 2007, John mencatat sejarah menjadi penggiat industri permainan video pertama dianugerahkan anugerah Academy berikutan beliau dan pasukannya, dalam kemajuan teknologi grafik dan visual.

Perlu cuba - mana-mana kaki game sejak dahulu pasti pernah merasai kelancaran permainan Quake 3, yang menjadi kegilaan ramai. Jadi cubalah siri Quake. Nak cadangkan Doom, penulis pun takut nak main siri tersebut. Realistik sangat raksasanya.

Terkenal sebagai legenda permainan video simulasi, nama Sid Meier kerap menjadi tajuk kepada bermacam jenis perisian. Sid lahir pada tahun 1954, menubuhkan syarikat penerbitan MicroProse pada tahun 1982. Pada awalnya, Sid memulakan karier sebagai seorang pengaturcara, mereka bentuk sistem bagi memudahkan urusan perkiraan urusniaga pasaraya.

Pada tahun 1981, Sid menyedari pengetahuannya tentang pengaturcaraan mampu diterapkan dalam rekaan permainan video, jadi dia mula belajar mengaturcara untuk konsol Atari 800. MicroProse ditubuhkan lalu menerbitkan beberapa judul perisian sebelum siri Sid Meier's Pirates yang terbit pada tahun 1987, menjadi judul pertama membawa namanya secara rasmi. Terkenal dengan bermacam jenis simulasi yang membawa namanya, Sid masih aktif hingga kini.

Perlu cuba - siri Sid Meier's Civilizations. Banyak anda boleh belajar tentang politik antarabangsa daripada permainan simulasi ini.

Dalam semua pereka yang disenaraikan di sini, Hideo adalah yang paling eksentrik. Mempunyai perwatakan sendiri serta gemar menggabungkan elemen filem dan sinematografi ke dalam rekaannya, permainan video yang diarahkan oleh Hideo berjaya menggabungkan elemen-elemen simulasi dan visual ala barat, serta rekaan watak dan humor ala Jepun yang sangat unik.

Sangat terkenal dengan siri Metal Gear rekaan beliau, kontroversi yang melanda di antara beliau dan syarikatnya Konami memaksa Hideo bergerak membuka studio sendiri. Hideo tidak terkenal dengan kemahiran teknikal seperti pereka lain, tetapi dia diakui mampu menggambarkan dunia ilusi yang unik serta sarat dengan elemen yang dibangunkan dengan teliti.

Perlu cuba - walaupun sudah banyak versi di keluarkan, Metal Gear Solid - Snake Eater tetap bertakhta dihati penulis sebagai hasil kerjaya terbaik visi fantasi Hideo Kojima.

Namanya tidak segah nama-nama lain, berikutan profilnya yang agak kurang publisiti. Bagaimanapun Chris Avellone adalah pereka kepada banyak permainan video berunsurkan pengembaraan yang menjadi acuan kepada pelbagai bentuk perisian video moden. Lahir pada tahun 1972, Chris meminati dunia Dungeons and Dragons sejak awal, membentuk imaginasinya berasaskan kepada dunia fantasi tersebut.

Hasil pengaruh tersebut terpapar jelas dalam kariernya, di mana sentuhan tangannya kerap membawa elemen-elemen fantasi bercorak zaman 'medieval'. Mula terkenal berikutan rekaannya dalam permainan 'Fallout 2', Chris terus terlibat dengan beberapa siri lejen seperti Star Wars - Knight of the Old Republic, Neverwinter Knights, Fallout, Divinity dan banyak lagi. Kerjanya paling terkenal adalah 'Planescape : Torment' yang sehingga kini dinobatkan antara permainan video terbaik sepanjang zaman.

Perlu cuba - Sekiranya anda tidak gemar membaca teks, Star Wars - Knight of the Old Republic adalah pengenalan yang terbaik. Jika anda suka membaca, dapatkan 'Planescape : Torment' sekarang.

Nama paling besar dalam industri permainan video, Shigeru Miyamoto adalah individu yang bertanggungjawab menjadikan industri permainan video seperti apa yang dapat kita lihat sekarang. Shigeru adalah individu yang mereka bentuk watak ikonik 'Mario' yang menjadi wajah rasmi permainan video di seluruh dunia.

Memulakan karier sebagai seorang artis visual pertama untuk Nintendo ketika Nintendo baru mencuba membina konsol permainan video, rekaannya dalam siri Donkey Kong memberikan impak paling besar dalam kariernya kerana menawarkan corak permainan yang belum ada ketika itu. Selepas Nintendo berjaya mengeluarkan konsol pertama mereka, Shigeru mengeluarkan dua judul berstatus legenda yang terus kekal relevan sehingga kini - Super Mario Bros dan Legend of Zelda.

Banyak pihak bersetuju Shigeru Miyamoto adalah individu paling besar dalam industri permainan video sehingga kini. Beliau kekal aktif bertindak sebagai penerbit dan sekali-sekala tetap membantu membangunkan watak-watak baru untuk digunakan.

Perlu cuba - Kebanyakan judul yang dibangunkan beliau mempunyai satu persamaan yang tak ada pada pereka-pereka lain; sesuai dimainkan oleh semua lapisan masyarakat tak kiralah judul mana sekalipun. Keistimewaan itu pada penulis, belum mampu ditandingi mana-mana pihak.


Gadis Ini Digelar "Korean Paris Hilton" Tapi Sebenarnya Tokan Besar Dadah - Lisette Lee

Pengedar dadah yang besar ini tidak ditangkap dalam keadaan menyamar, mencurigakan atau bergelut dengan agensi kerajaan. Malah, Lisette Lee ditangkap di sebuah lapangan terbang dengan berpakaian serba mewah dan dengan diiringi oleh dua orang pembantu peribadi.

Apa yang menjadikan operasi pengedaran dadah Lisette Lee adalah keberaniannya. Dia melakukan apa yang bertentangan daripada cuba untuk menyembunyikan diri seperti pengedar dadah biasa.

Lee yang menggelarkan dirinya sebagai "model sosialis" ini akan mengembara menggunakan jet peribadi dan kereta mewah di samping memakai pakaian bulu binatang yang mahal harganya. Dia bahkan akan membawa anjing chihuahua bersama-samanya, diiringi pengawal dan pembantu peribadinya. Gayanya memang tidak langsung mencurigakan sebagai seorang pengedar dadah.

Lee kemudiannya akan menaiki pesawat diikuti oleh rakan-rakannya yang membawa beg-beg pakaian masing-masing. Namun, beg-beg itu sebenarnya dipenuhi dengan ganja. Selama tempoh 8 bulan, "model sosialis" dan rakan-rakannya telah membawa kira-kira 3200kg ganja yang bernilai RM12.5 juta di jalanan.

Setakat ini skim pengedaran yang tidak masuk akal ini berjalan dengan lancar. Namun, pada bulan Jun 2010 Lee dan rakan-rakannya telah ditahan setelah 8 bulan mengedar dadah tanpa disedari.

Lisette Lee telah berbohong kepada semua orang di sekelilingnya, bahkan dengan pembohongan yang tidak masuk akal. Dia memberitahu kenalannya bahawa dia telah pergi ke sekolah mewah di Los Angeles di mana dia berada dalam kelas yang sama dengan Paris Hilton tetapi mendakwa dia dan kawan-kawannya di kelas itu memusuhi Paris.

Selepas itu dia mendakwa dia sepatutnya pegi melajutkan pelajaran di Harvard dan kemudian menamatkan pengajiannya di London (dia kadangkala bercakap dalam pelat British).

Dia mendakwa lagi dia telah menyertai rangkaian sosial yang membolehkan dia untuk bertemujanji dengan bintang filem seperti Leonardo DiCaprio dan Channing Tatum, walaupun rakan-rakannya tidak pernah terlihat mereka bersama dengannya.

Malah, usia sebenar Lee juga menjadi misteri. Walaupun dia berusia 29 tahun semasa ditangkap pada tahun 2010, namun dia telah memberitahu semua rakan-rakannya bahawa dia berusia 22 tahun. Walaupun betapa tidak masuk akal kebohongan yang diceritakan oleh Lee, kekayaannya membuatkan ramai yang tidak mempersoalkan kesahihan ceritanya.

Lisette Lee telah memberi jolokan kepada dirinya sendiri sebagai "Paris Hilton Korea" (agak ganjil kerana dia mendakwa dirinya musuh kepada Paris Hilton) dan setiap aspek kehidupan peribadinya dibuat agar nampak seakan memenuhi gelaran itu.

Lee selalu dilihat berjalan di sekitar Los Angeles dengan memakai mantel bulu binatang sambil memeluk tas tangan Chanel dan sering memarahi pengawal dan pembantu peribadinya.

Dia sering memberitahu rakan-rakannya bahawa kekayaan yang dimilikinya itu diberikan oleh orang tuanya yang sering sibuk dan hanya mengirimkan sejumlah wang yang banyak untuk menggantikan ketidak hadiran mereka di sampingnya.

Dia juga membuat dakwaan dengan mengatakan dia adalah pewaris kepada kekayaan dua syarikat gergasi yang terkenal iaitu Samsung di sebelah ibunya dan Sony di sebelah bapanya.

Sama seperti Paris Hilton dan Kim Kardashian (Lee sering menggelarnya "orang Armenia gemuk"), Lee cuba menempa nama untuk dirinya sendiri di luar kekayaan keluarganya dengan melakukan pelbagai pekerjaan seperti menjadi model majalah Vogue, penyanyi Kpop di Korea dan juga pelakon sebelum menceburi bidang yang lebih mencabar sebagai pengedar dadah.

Sudah tentu, ia tidaklah begitu mudah untuk mengangkut sejumlah besar bahan haram di seluruh negara berbanding menjadi model atau pelakon. Namun begitu, Lee telah melakukan beberapa kesilapan amatur. Ganja yang dibungkus di dalam beg pakaian itu mempunyai bau yang agak kuat (hal ini membuatkan beberapa pembantu yang tidak mengetahui operasinya mengesyaki sesuatu).

Bau yang kuat ini telah membuatkan Lee berang dan memarahi rakan-rakan subahatnya yang lain. Dia memberitahu mereka agar lebih berhati-hati. Mereka telah menambah baik bungkusan beg dengan memasukkan beberapa lapisan pembalut kertas dan menyemburnya dengan pewangi Febreze dengan banyak.

Walaupun telah menambah baik bungkusan dadahnya agar tidak dikesan, Lee tidak melakukan hal yang sama untuk menutup jejak perjalanannya dari Los Angeles ke Ohio yang dilakukannya dengan kerap.

Walaupun dia sering menukar juruterbang bagi jet peribadi yang disewanya untuk setiap perjalanan, akhirnya seorang pekerja di lapangan terbang itu mula curiga dan melaporkan aktiviti peliknya itu.

Kali ini, pihak Pentadbiran Penguatkuasaan Dadah Amerika Syarikat telah menantinya di Lapangan Terbang Columbus pada Jun 2010 setelah mendapat maklumat daripada pekerja lapangan terbang di situ. Pada hari yang sama juga Lisette Lee ditahan untuk siasatan.

Setelah terlepas buat satu waktu yang lama, Lee seakan tidak percaya bahawa dia sebenarnya akan dipenjarakan. Namun, satu-satunya perkara yang difikirkannya ialah pakaian apa yang akan dipakainya ketika berada dalam penjara.

Semasa perbicaraannya sedang berlangsung, seluruh cerita pelik Lee akhirnya terbongkar. Dia sebenarnya bukanlah pewaris kekayaan seperti yang didakwanya, walaupun datuk sebelah ibunya iaitu Byung-Chul Lee adalah pengasas Syarikat Samsung. Namun begitu, Lisette sebenarnya adalah anak luar nikah Corine Lee dan Yoshi Morita, seorang mogul kasino Jepun.

Dia dilahirkan di Seoul, Korea Selatan pada tahun 1981. Dia telah dibesarkan di Amerika Syarikat oleh rakan keluarganya dalam keadaan yang agak sederhana tetapi ibu dan bapanya telah memanjakan Lee dengan menghantar sejumlah wang yang banyak kepadanya. Namun begitu, cerita tentang sekolah bangsawan, kerjaya model dan teman lelaki selebriti adalah rekaan semata-mata.

Lisette Lee telah mengaku bersalah terhadap tuduhan konspirasi dan memiliki dadah bertujuan untuk mengedarnya pada Jun 2011, setahun selepas penangkapannya. Dia telah dijatuhkan hukuman 6 tahun penjara dan denda sebanyak RM 83,000. Walaupun telah ditahan, dia masih berkhayal bahawa dia adalah pewaris kekayaan syarikat gergasi dan memberitahu pihak polis mengenainya.

Walaupun dipaksa memakai baju biru yang diwajibkan dalam penjara, dia mempunyai pelbagai aksesori sesuai untuk dipadankan dengan warna itu. Lee menggambarkan hukuman penjaranya sebagai "percutian di sebuah pusat peranginan kerajaan" yang memberikannya masa untuk mengasah kemahiran tenis dan yoganya.

Walaupun hukuman Lisette Lee atau digelar sebagai "Puteri Ganja" ini telah tamat pada tahun 2017, status dan tempat tinggal terkininya tidak didedahkan kepada umum.


5 Benda Paling Kecil Di Dunia Mengikut Kategori

Semakin canggih teknologi, maka kebanyakan peranti dan gajet menjadi semakin kecil.

Jika anda bandingkan telefon bimbit zaman 90-an dengan telefon pintar ketika ini, sudah tentu perbezaannya tersangat banyak.

Teknologi yang pesat membangun membolehkan kita menikmati kehidupan yang lebih mudah dan selesa.

Segalanya kini seboleh-bolehnya ingin dihasilkan dengan saiz yang lebih kecil untuk menjimatkan ruang dan tenaga.

iluminasi.com kongsikan 5 item yang paling kecil di dunia mengikut kategori.

Pada tahun 2011, penyelidik di Institut Fraunhofer di Jerman telah memperkenalkan kamera pakai buang terbaru.

Walaupun ia tidak kedengaran seperti sesuatu yang menarik, namun aplikasi perubatannya yang boleh mengambil imej di dalam tubuh manusia adalah tersangat berharga.

Ia boleh melakukan perkara ini kerana saiznya yang luar biasa kecil. Kamera pakai buang yang murah dan mudah untuk dihasilkan ini bersaiz 1 kubik milimeter atau sebesar sebutir garam.

Kamera ini dihasilkan dengan keupayaan melupuskan diri sendiri selepas satu prosedur perubatan.

Walaupun resolusinya tidaklah begitu menakjubkan, (0.06 megapiksel - jauh lebih teruk daripada kamera telefon bimbit murah), namun ia cukup bagus untuk tujuan penghasilannya.

Saiznya membuatkan kamera ini boleh bergerak ke mana-mana bahagian dalam badan yang mana tak mampu dilakukan oleh kamera lain. Malah, ia boleh menjadi pengganti yang efektif bagi endoskop biasa yang mana mahal dan sukar untuk dikekalkan.

Bercakap komputer, syarikat FXI Technologies dari Norwa telah memasarkan sebuah komputer peribadi mikro, dalam erti kata yang sebenar.

Mesin yang ditunjukkan dalam imej di atas bukan lah sebuah pemacu USB, malah ia mempunyai port USB mikro padanya.

Peranti tersebut adalah Candy FXI Cotton dan ia merupakan sebuah komputer peribadi dengan fungsi sepenuhnya dalam menjalankan sistem operasi Android atau Ubuntu. Dengan itu, ia merupakan komputer peribadi paling kecil di dunia.

Komputer ini mempunyai spesifikasi pemproses utama 1.2 GHz dua teras dan pemproses grafik 1 GHz empat teras, dengan 1 GB memori RAM serta satu slot kad SD mikro yang mampu menyokong sehingga 64GB storan.

FXI akan memuatkan sistem operasi yang anda mahu dan ia juga dilengkapi dengan Wi-Fi, Bluetooth dan output video 1080p HD penuh.

Tetikus dan papan kekunci dengan mudah boleh dihubungkan ke port USB mikro serta mudah untuk menyambungkan ke mana-mana paparan HD.

Pada tahun 2007, Guinness World Records mengiktiraf produk syarikat Scotland MicroEmissive iaitu ME1602 sebagai skrin televisyen paling kecil di dunia yang pernah dihasilkan.

Sudah tentu resolusinya tidak bagus dengan paparan kira-kira 4 x 3 milimeter di bahagian permukaan. Tak banyak piksel yang boleh dimuatkan dalam permukaan sekecil ini (160x120 = hampir 30,000 piksel).

Namun, paparan kecil ini digunakan sebagai komponen untuk "viewfinder" (dalam kamera) dan perkara lain yang memerlukan paparan yang tersangat kecil.

Pada Ogos 2013, syarikat ini telah menandatangani satu perjanjian yang sangat menguntungkan dengan pengeluar produk pengguna Asia yang tidak didedahkan namanya dalam menyediakan paparan untuk mereka.

Jika dibandingkan, anda boleh memuatkan sebanyak 283,333,333 unit skrin paling kecil di dunia ini di atas skrin paling besar di dunia yang pernah dihasilkan.

Ya, secara teknikalnya ia adalah sebuah drone. RoboBee adalah sebuah drone yang tersangat kecil yang diinspirasikan oleh serangga. Dan ia mempunyai pelbagai aplikasi berpotensi yang sangat menarik, selain daripada mengintip.

Sebagai contoh, ia boleh digunakan dalam membuat penilaian alam sekitar di kawasan yang mana berlakunya kemalangan loji nuklear atau bencana alam. Ia juga boleh digunakan dalam operasi mencari dan menyelamat.

Drone ini telah dibangunkan di Universiti Harvard dan para pakar robot dari universiti ini juga melihat bahawa peranti ini boleh digunakan dalam pemantauan cuaca dan lalu lintas, pemetaan iklim dan teknologi sedemikan yang boleh dipertingkatkan lagi dengan bantuan drone ini.

Dan yang terakhir, kita mempunyai peranti yang sangat kecil ini. Ia dicipta oleh Dr. Robert Jarvik, individu yang banyak dikreditkan dengan penciptaan dan penyempurnaan jantung tiruan.

Seorang bayi berusia 16 bulan telah mengalami pelebaran kardiomyopati, sejenis masalah pada dinding jantung dan sedang menunggu untuk melakukan pemindahan jantung.

Namun, disebabkan oleh tiada siapa yang mahu menderma, para doktor terpaksa melakukan sesuatu. Peranti rekaan Dr. Jarvik, pam implan yang hanya seberat 11 gram (jantung buatan dewasa adalah seberat 900 gram), hanya pernah diuji pada haiwan.

Namun pada Mei 2012, para doktor membuatk keputusan untuk mengeluarkan jantung bayi tersebut dan menggantikan dengan peranti dalam imej di atas, yang mana ia kekal selama 13 hari sehingga penderma ditemui.

Walaupun peranti ini tidak mampu untuk membuatkan pesakit terus hidup selamanya, namun para doktor yang mengambil bahagian berkata ia merupakan sesuatu yang sangat menakjubkan dan akan menjadi lebih baik.


10 Kejadian Misteri Haiwan yang Tidak Dapat Dirungkai Saintis

Salah satu peristiwa aneh dalam dunia haiwan adalah apabila sekumpulan besar haiwan itu mati sekaligus. Walaupun selalunya ia dikaitkan dengan sebab tertentu, terdapat beberapa kematian yang masih lagi menjadi misteri. Kami ingin kongsikan bersama anda senarai beberapa jenis haiwan yang kematian besar-besarannya masih lagi menjadi tanda tanya para pengkaji.

Pada Januari 2010, lebih dari 40,000 ekor ketam Velvet mati dihanyutkan di persisir pantai Thanet, England. Setahun kemudian pula sebanyak 25,000 ekor mati dan hanyut di pantai yang sama. Dalam kedua-dua kejadian itu, pantai Thanet dipenuhi dengan bangkai dan telah menarik banyak burung untuk datang, seterusnya menjadikan keadaan itu berbahaya bagi penduduk.

Pada mulanya, penyelidik berpendapat bahawa ketam velvet itu mungkin dibunuh oleh sejenis virus, tetapi selepas tahun kedua kejadian mereka percaya mungkin cuaca sejuk menyebabkan ketam itu mengalami hipotermia. Namun begitu, para penyelidik masih belum mempunyai jawapan yang tepat apa yang menyebabkan ketam-ketam itu mati sekaligus secara besar-besaran.

Gajah pigmy Borneo adalah baka gajah terkecil di dunia dan hanya mempunyai populasi kira-kira 1,500 ekor sahaja. Disebabkan jumlah yang sedikit ini, kematian 14 ekor gajah pigmy di Hutam Simpan Gurung Rara di Sabah telah dianggap satu kematian yang banyak. Ujian telah dilakukan dan satu-satunya kesimpulan yang didapati adalah bahawa ia mungkin berpunca daripada toksin berbahaya yang dimakan oleh gajah ini.

Masih tidak jelas jika gajah-gajah itu memakan toksin secara segaja atau tidak atau mungkin juga mereka diracun. Ini kerana terdapat ladang kelapa sawit dan konsesi pembalakan berhampiran yang melihat gajah-gajah ini sebagai satu gangguan. Namun, penyiasatan yang dilakukan tidak menunjukkan salah laku gajah-gajah ini dianiaya. Kematian 14 ekor gajah pigmy terus kekal misteri.

Salah satu makhluk paling misteri dalam dunia haiwan adalah sotong Humboldt. Sotong ini mempunyai saiz enam kaki panjang, mempunyai sesungut yang kuat dan kulit berwarna merah. Apa yang menjadikan ia misteri adalah 95% daripada mereka hidup di kedalaman 200 hingga 700 meter di dasar laut pada waktu siang dan 65 meter dalam pada waktu malam.

Disebabkan kedalaman yang tidak dapat dicapai oleh penyelam ini menjadikan ekspidisi mengkaji makhluk ini menelan belanja yang sangat mahal. Salah satu lagi misteri haiwan ini berlaku di beberapa kejadian berasingan. Salah satunya di California pada tahun 2005 apabila beribu-ribu ekor haiwan laut dalam ini ditemui mati di persisiran pantai.

Salah seorang penyelidik berpendapat ia mungkin berlaku disebabkan sesuatu yang mereka makan sehngga mereka menjadi tertekan ditambah pula berada dalam air yang semakin memanas terlalu lama. Namun, itu semua cuma satu tekaan yang tidak dapat lagi dibuktikan benar.

Pada bulan Disember 2010, penduduk di utara Labrador, Kanada telah menemui beberapa ekor anjing laut Harpa mati di bawa ombak ke persisir pantai. Dalam tempoh sebulan, lebih daripada 200 anjing laut dewasa ditemui mati di situ. Ahli biologis dan Jabatan Perikanan Kanada telah melakukan beberapa ujian pada bangkai-bangkai tersebut namun tidak menemui sebarang jawapan.

Kajian menunjukkan sebelum anjing laut harpa itu mati, mereka berada dalam keadaan sihat dan tiada sebarang penyakit yang ditemui. Ada yang berpendapat anjing laut itu lemas, namun ia agak mustahil untuk kesemua 200 daripadanya mengalami masalah yang sama.

Antelop Saiga adalah haiwan yang mudah dikenali kerana saiz hidungnya yang besar. Mereka adalah spesies haiwan terancam sejak dari tahun 2014, dengan hanya 257,000 ekor di dalam empat kumpulan.

Haiwan ini hanya boleh ditemui di beberapa bahagian di Rusia dan Kazakhstan. Pada musim sejuk, kesemua mereka akan berkumpul untuk mengawan dan berpisah pada musim bunga untuk melahirkan anak.

Pada bulan Mei 2015 semasa musim melahirkan anak, terjadi satu bencana dan hanya dalam masa dua minggu sahaja, 134,000 antelop Saiga ini mati, separuh daripada populasi keseluruhannya. Penyelidik percaya ia disebabkan oleh bakteria, namun ia membingungkan bagaimana satu bakteria boleh menjadi sangat berbahaya dalam masa begitu singkat dan berjangkit dengan begitu pantas.

Kini penyelidik masih berhempas pulas untuk mencari punca masalah dan menyelesaikan misteri bagi menyelamatkan saki-baki antelop Saiga yang masih tinggal.

Pada Julai 2005, di pinggir bandar Istanbul, Turki, sekumpulan pengembala biri-biri telah meninggalkan haiwan ternakan mereka di padang untuk meragut rumput buat seketika untuk pergi bersarapan. Apabila mereka kembali, mereka melihat sesuatu yang luar biasa telah berlaku.

Seekor kambing telah berjalan di tebing setinggi 50 kaki dan melompat ke bawah sehingga mati. Apa yang peliknya, seluruh gerombolan kambing itu kemudian turut terjun dari tebing itu sehingga hampir 1,500 ekor kesemuanya dan para pengembala tidak dapat berbuat apa-apa selain menyaksikannya sahaja.

Secara keseluruhannya lebih 400 ekor biri-biri mati dan yang lainnya terselamat apabila jatuh ke atas kambing yang terjun terlebih dahulu dan berfungsi sebagai pelapik kepada yang selebihnya. Pihak pengkaji gagal menemui sebarang punca yang menyebabkan kambing itu berkelakuan sedemikian.

Ikan Paus Pilot adalah sama dengan Paus Pembunuh kerana mereka didalam keluarga ikan Lumba-lumba tetapi sedikit kecil dan hampir keseluruhan badannya berwarna hitam atau kelabu. Ia banyak ditemui di kedua hemisfer utara dan selatan lautan tropika.

Paus Pilot juga terkenal kerana kecenderungan luar biasa untuk membunuh diri beramai-ramai dengan berenang naik ke pantai. Pada tahun 2009, lebih daripada 400 spesies paus ini mati terdampar di Tasmania. Pada tahun 2015 pula, lebih 100 ekor ditemui mati di New Zealand.

Bukan itu sahaja, fenomena ini turut berlaku di beberapa tempat lain di dunia seperti di Florida, Ireland dan Kanada. Tidak dapat dipastikan punca sebenar mengapa ia berlaku. Para pengkaji berpendapat ia mungkin kerana mereka mempunyai masalah untuk menentukan arah dalam air cetek. Tekaan lain pula adalah ia mungkin berlaku kerana penyakit atau trauma yang membawa mereka ke kawasan air cetek.

Lagun ini adalah muara yang mempunyai paling banyak kehidupan biologi di Florida dan ia merangkumi 40 peratus daripada pantai Florida. Namun, apa yang menarik mengenainya adalah ia juga merupakan tempat kematian haiwan secara besar-besaran paling misteri di Amerika.

Pada Julai 2012, sebanyak 43 ekor dugong telah ditemui di sini. Sepanjang bulan seterusnya lebih banyak dugong ditemui mati dan menjadikan jumlah keseluruhannya 111 ekor kesemuanya.

Pada Januari hingga Jun 2013 pula, lebih dari 300 ekor burung undan ditemui mati. Kebanyakan bangkai yang ditemui sangat kurus dan penuh dengan parasit. Pada waktu yang sama iaitu Januari 2013, 46 ekor ikan lumba-lumba bottlenose juga ditemui mati dengan keadaan kurus dan sakit.

Ahli biologi percaya bahawa salah satu punca kematian adalah perubahan dalam ekosistem. Sejenis alga telah dikenalpasti berkembang dan membunuh lebih 60% rumpai laut di situ yang menjadi makanan utama dugong. Namun, ia hanyalah satu sebab sahaja dan pengkaji masih tidak menemui sebarang jawapan yang pasti.

Chile merupakan sebuah negara yang merangkumi pantai Barat Daya Amerika Selatan. Pada 2009, ia menjadi tempat di mana beberapa haiwan mati secara besar-besaran. Pada bulan Mac, 1200 ekor pengguin ditemui mati di bahagian selatan negara itu. Sebulan kemudian pula, berjuta-juta ekor ikan sardin hanyut di pantai tidak jauh dari tempat pengguin ditemui mati.

Disebabkan kejadian ini, beberapa sekolah berhampiran terpaksa ditutup akibat bau busuk berpunca daripada bangkai sementara pembersihan dilakukan. Tiga bulan selepas itu, kejadian burung flamingo Andrean pula meninggalkan sarang mereka di bahagia utara negara itu. Disebabkan pengabaian itu, lebih daripada 2000 biji telur flamingo tidak menetas.

Kejadian terakhir ialah 60 ekor burung undan ditemui mati di pantai di tengah Chile. Keempat-empat kejadian itu benar-benar membingungkan para saintis. Mereka tidak mengetahui punca sebenar ianya berlaku tetapi berpendapat ia disebabkan pemanasan global, penyakit dan pencemaran.

Kejadian haiwan mati paling terkenal adalah kejadian lebah mati di seluruh dunia. Pada tahun 1990-an, pembiak lebah mula merekodkan kematian lebah yang lebih tinggi daripada purata pada musim sejuk. Pada 2006 pula, kejadian ini telah diberi nama Colony Collapse Disorder. Sewaktu sindrom itu mula menjadi tajuk akhbar, para pembiak telahpun kehilangan 30-90% daripada lebah mereka.

Ini adalah masalah besar kerana lebah adalah penting dalam ekosistem kita. Serangga mendebungakan satu pertiga daripada apa yang kita makan seperti sayur, buah, kacang, gandum dan banyak lagidan 83% daripadanya didebungakan oleh lebah.

Terdapat beberapa teori tentang apa yang membunuh lebah ini namun tiada yang dapat dikatakan tepat. Beberapa teori termasuk mikrob, kekurangan zat makanan dan fungisida.

Namun begitu, suspek utama adalah neonicotinoid, iaitu sejenis racun perosak. Pada 2013, Eropah telah mengharamkan pengunaannya selama 2 tahun dan pihak Amerika pula sedang penyelidik penggunaannya. Walaupun begitu. racun ini juga tidak dapat dipastikan secara tepat menjadi punca utama.


Wanita Ini Pecahkan (Decipher) Kod Rahsia Gangster dan Perisik Nazi - Elizabeth Friedman

Apabila Elizabeth Smith Friedman meninggalkan kolej pada tahun 1915, dia telah mendapat tawaran pekerjaan di Perpustakaan Kajian Newberry di Chicago kerana pengetahuan dan minatnya yang mendalam mengenai drama dan karya Shakespear.

Ketika ditemu duga oleh pustakawan untuk pekerjaan di perpustakaan itu, Friedman telah membincangkan keghairahannya mengenai penulis sajak dan terkenal itu. Pustakawan itu kemudian telah membuat panggilan telefon kepada seorang ahli perniagaan yang kaya bernama George Fabyan, yang juga berkongsi minat yang sama dengan Friedman terhadap Shakespear.

Fabyan memang meminati drama-drama tulisan Shakespear dan dia percaya bahawa setiap karya penulis terkenal itu mengandungi mesej rahsia yang membuktikan bahawa seorang ahli falsafah terkenal bernama Francis Bacon sebenarnya adalah penulis sebenar karya drama Shakespear.

Obsesi Fabyan mengenai idea ini telah mendorongnya untuk mengupah seorang wanita bernama Elizabeth Wells Gallup untuk bekerja di makmal kriptologi miliknya bagi mengkaji mesej-mesej tersembunyi itu.

Apabila dia mendapat panggilan daripada pustakawan mengenai Friedman yang mempunyai minat dan keghairahan yang sama, Fabyan telah menawarkan pekerjaan kepada Friedman dengan menyangka dia akan menjadi pasangan yang baik untuk membantu Gallup. Kini, Fabyan mempunyai dua orang codebreaker yang bernama Elizabeth, yang mempunyai minat sama dengannya.

Walaupun mempunyai sedikit latar belakang dalam matematik, Friedman telah mengembangkan kemahiran codebreaking yang hebat semasa berada di makmal itu. Setelah beberapa tahun bekerja di makmal kriptologi ini, Friedman telah membantu Jabatan Perbendaharaan Amerika Syarikat dengan kemahiran yang dia ada.

Jabatan Perbendaharaan Amerika Syarikat merekrut Friedman pada tahun 1921 untuk membantu Pengawal Pantai Amerika dalam memerangi penyeludupan minuman keras sewaktu era larangan minuman itu.

Pada waktu itu, para penyeludup telah menggunakan mesej radio berkod untuk menghalang Pengawal Pantai daripada mengetahui segala aktiviti operasi yang mereka rancang dan lakukan. Friedman telah membantu dengan memecahkan kod-kod tersebut.

Antara tahun 1926 hingga 1930, dia telah menyalin sebanyak 20,000 mesej setahun dalam pelbagai sistem kod yang berbeza. Apa yang lebih menakjubkan, dia merekodkan semua mesej ini ketika tiada komputer pada zaman itu untuk membantu kerja-kerja pemecah kod ini.

Sehingga hampir kepada sedekat lamanya, Friedman kemudian memberi keterangan di mahkamah terhadap para penyeludup dengan menggunakan mesej yang telah dipecahkan kodnya.

Dia telah memberi keterangan ke atas beberapa penyeludup yang agak berbahaya. Tiga orang daripada mereka adalah orang kanan kepada ketua gangster terkenal Al Capone.

Namun begitu, Friedman tetap berani melakukan apa yang dilihatnya sebagai keperluan untuk membuatkan gangster-gangster ini disabitkan kesalahan dan dihukum.

Selepas itu Perang Dunia Kedua mula meletus dan Friedman telah melakukan tugasan yang lebih berbahaya iaitu mengintip dan memecahkan kod perisik Nazi Jerman.

Semasa perang berlangsung, pihak Nazi Jerman telah menghantar para pengintipnya ke Amerika Selatan untuk mengumpulkan maklumat mengenai keupayaan ketenteraan Amerika Syarikat dan British.

Para pengintip ini juga ingin mengadakan rampasan kuasa tentera yang akan menjadikan kerajaan Amerika Selatan lebih berpihak kepada Nazi Jerman.

Friedman dan pasukan pemecah kodnya di bawah seliaan Pengawal Pantai telah beralih arah daripada menumpukan operasi mereka terhadap penyeludup kepada pengintip Nazi. Hasil daripada kesungguhan pasukan pemecah kod ini, setiap usaha yang dijalankan perisik Nazi di Amerika Selatan berjaya digagalkan.

Namun, malangnya apabila sumbangan Friedman dan pasukannya terhadap perang yang melibatkan Amerika itu sebahagian besarnya tidak diiktiraf. Ini kerana selepas kemusnahan rangkaian perisik Nazi pada tahun 1944, Pengarah FBI iaitu J. Edgar Hoover mahu organisasinya yang mendapat pujian atas kejayaan itu.

J. Edgar Hoover telah mempromosikan idea di khalayak umum bahawa FBI sebenarnya yang bertanggungjawab dalam kejayaan operasi  untuk menjatuhkan rangkaian perisik Nazi.

Keadaan ini dilihat tidak adil kepada Friedman kerana dunia tidak tahu bahawa Hoover dan FBI telah merompak segala pujian yang sepatutnya diberikan kepadanya kerana misi yang dilakukannya adalah misi rahsia. Selain itu, atas sebab keselamatan negara, kerajaan telah melarang Friedman untuk berbicara mengenai hal itu. Jadi, dia tidak boleh menentang kempen publisiti yang dilakukan Hoover itu.

Sehingga ke hari ini, ramai rakyat Amerika yang tidak menyedari betapa pentingnya khidmat peminat Shakespear ini dalam membantu perjuangan negara untuk menentang pengintipan Nazi Jerman. Seorang penulis iaitu Jason Fagone telah menerbitkan biografi mengenai Friedman di dalam karya terbitannya yang bertajuk The Woman Who Smashed Codes.


6 Hutan Paling Berhantu Dan Menyeramkan Di Dunia

Hutan adalah lokasi semulajadi yang sangat penting dalam kehidupan manusia.

Hutan adalah penyumbang terbesar ke arah produktiviti utama kasar bumi. Sejak zaman dahulu lagi, ia telah menjadi sumber yang berterusan bagi umat manusia.

Namun hutan juga boleh menjadi tempat bagi beberapa insiden menakutkan dan menyeramkan.

Keluasan dan kegelapan yang menyelubungi hutan adalah apa yang membuatkan hutan menjadi bertambah menyeramkan.

iluminasi.com kongsikan senarai antara 6 hutan paling berhantu dan menyeramkan di dunia.

Dering Woods sering dikenali sebagai hutan yang "berteriak" kerana orang ramai telah melaporkan terdengar jeritan menakutkan pada waktu malam dan bunyi berbisik pada waktu pagi. Hutannya ini dihantui oleh roh orang yang tersesat di dalamnya.

Roh yang paling menonjol adalah seorang kolonel tentera dan seorang pejuang yang ditawan oleh penduduk tempatan dan kemudiannya dipenggal mereka. Walaupun banyak laporan mengenai kehadiran hantu di kawasan itu, ia menjadi platform yang baik untuk penyelidik dalam bidang parapsychology.

Hutan ini terletak di kampung Pluckley dan dianggap sebagai kampung paling berhantu di UK.

Sudah pasti bukan satu perkara yang bijak untuk menguji kebenaran maklumat ini memandangkan banyak roh-roh yang berkeliaran di kampung ini dan hutan juga adalah sangat menyeramkan.

Bandar Kurseong adalah sebuah stesen bukit yang sangat indah, terletak di Bengal Barat, India. Dow hill adalah sebahagian daripada bukit-bukit Kurseong dan terkenal sebagai tempat yang paling misteri di India.

Ia juga merupakan tempat membiaknya banyak aktiviti paranormal. Bahagian bukit Dow yang paling menonjol adalah jalan kecil antara pejabat hutan ini dan jalan bukit Dow.

Di sinilah para penebang kayu menyaksikan seorang lelaki muda tidak berkepala sedang berkeliaran. Pertemuan dengan lelaki tersebut tidak berkesudahan dan pernah berlaku di mana mereka yang memasuki hutan ini telah menjadi gila kemudiannya.

California bukan sahaja menempatkan Silicon Valley tetapi juga lokasi kepada banyak tarikan semula jadi. Hutan Elfin adalah sebuah komuniti kediaman kecil yang terletak di kaki Gunung Santa Rosa.

Legenda mengatakan bahawa ia pernah diduduki oleh gypsies ghaib dan nenek moyang orang Diegueno India Utara tinggal di kawasan Harmony Grove. Sesetengah daripada gypsies ini telah disembelih oleh penduduk bandar berdekatan.

Dan mitologi menunjukkan bahawa gypsies telah menyumpah hutan serta tanah di sekelilingnya. Terdapat laporan mengenai penampakan hantu, dan perkara ini telah membataskan orang ramai dari kawasan itu.

Dipercayai bahawa hutan ini adalah merupakan tempat artifak kornulopia dan usaha telah dilakukan oleh kumpulan pemuliharaan untuk memelihara ukiran batu dan metat.

Ini akhirnya memberi sedikit gambaran mengenai kewujudan nenek moyang dari Diegueno India Utara.

Terletak di West Sussex, England, Clapham Woods Forest telah menjadi topik banyak penyiasatan bukan hanya kerana disebabkan terdapat laporan ternampak kelibat hantu tetapi telah menjadi tumpuan untuk banyak aktiviti UFO.

Antara tahun 1960 dan 1970, terdapat penyelidikan yang luas untuk memahami kebenaran tentang penampakan UFO, namun tiada satu pun yang membuahkan hasil.

Selain penampakan UFO, tempat ini juga dikhabarkan digunakan untuk aktiviti pelik dan jenayah.

Sebahagian daripada aktiviti ini termasuk kehilangan haiwan peliharaan yang aneh dan penemuan badan gadis yang tidak dikenali. Pegawai polis yang bertanggungjawab mengetuai siasatan tentang kematian gadis itu juga mengalami ketakutan, yang akhirnya mati dibunuh.

Maka, tak hairanlah tempat ini dikelaskan sebagai salah satu hutan yang paling berhantu di England.

Epping Forest adalah hutan padat yang terletak di Essex, Timur England. Keseluruhan 5,900 ekar tanah hutan ini diuruskan oleh City of London Corporation.

Keluasan hutan ini telah menjadikannya tempat persembunyian yang terkenal bagi penjenayah dan mereka yang terlibat dalam kegiatan yang menyalahi undang-undang.

Banyak mayat telah ditemui di hutan ini sejak tahun 1960-an. Maka tidak menghairankan untuk hutan ini mendapat reputasi sebagai tempat di mana kehadiran roh dapat dirasakan.

Pokok-pokok di hutan sudah tidak dipotong untuk tempoh yang sangat lama, hampir 200 tahun. Ia membuatkan pokok-pokok di sini mempunyai struktur yang besar dan bulat, menambahkan lagi rasa seram.

Edward Buxton, seorang ahli pemuliharaan, telah memainkan peranan yang penting dalam menyelamatkan hutan ini daripada digunakan oleh orang awam. Malah, beliau telah menulis buku mengenai hutan ini yang mana diterbitkan pada tahun 1884.

Hutan ini berkembang rendang di Gunung Fuji, Jepun. Seluruh bahagian hutan ini terletak di atas lava yang telah keras, akibat daripada letusan besar gunung tersebut pada tahun 864.

Hutan Aokigahara juga dikenali sebagai "Lautan Pokok" atau lebih terkenal sebagai hutan bunuh diri.

Hutan ini meliputi kawasan seluas 30 kilometer persegi dan mempunyai reputasi sejarah sebagai rumah hantu kepada orang yang mati di sini.

Terdapat cerita tentang bagaimana ketika kelaparan, untuk mengurangkan jumlah perut yang perlu diberi makan, maka ahli keluarga yang paling tua dibawa ke hutan ini dan dibiarkan mati disebabkan oleh dehidrasi, kelaparan, dan terdedah kepada cahaya matahari.

Malah, ada yang percaya bahawa hantu orang yang mati seperti ini adalah yang paling banyak menghantui tempat ini. Geografi lokasi ini juga memberikan pengunjung suasana bersendirian yang melampau daripada kehidupan sibuk bandar dan masa yang sibuk.

Di samping itu, ia menjadi tempat di mana ramai orang mengambil kesempatan untuk membunuh diri. Ia merupakan tapak lokasi yang paling disukai dan paling popular untuk membunuh diri di Jepun.

Disebabkan oleh perkara ini, pegawai hutan dan wartawan terpaksa menjalankan pencarian mayat setiap tahun.


6 Patung Paling Kontroversi Di Dunia

Tugu atau patung biasanya dihasilkan bertujuan untuk memperingati sesuatu peristiwa atau tokoh. Namun hasil seni ini tak pernah lari daripada kontroversi.

Fakta bahawa ia biasanya dimodelkan bersempena seseorang terkenal atau objek serta bersempena memperingati peristiwa-persitiwa tertentu, sudah cukup untuk membuatkannya menjadi kontroversi.

Malah, dalam sesetengah keadaan, rusuhan berlaku disebabkan oleh perselisihan yang berkaitan dengan patung-patung yang dibina.

Pada Ogos 2018, sebuah patung Mahatma Gandhi telah mula dibina di sebuah jalan yang dinamakan bersempena nama beliau.

Menurut kerajaan Malawi, patung tersebut merupakan sebahagian daripada perjanjian yang bakal menyaksikan New Delhi membina sebuah pusat konvensyen di Blantyre, pusat kewangan dan perdagangan negara tersebut.

Namun pembinaan tersebut dibantah apabila lebih daripada 3,000 orang menandatangani petisyen menentang idea tersebut. Menurut mereka, Mahatma Gandhi langsung tidak mempunyai sebarang sumbangan ke atas negara tersebut.

Para penentang juga mendakwa bahawa bahawa wira kemerdekaan India tersebut merupakan seorang yang bersifat perkauman.

Malah, mereka berasa dipaksa untuk menerima patung tersebut yang mana dianggap sebagai satu usaha kuasa asing yang menzahirkan dominasi mereka di Malawi.

Ketua Setiausaha Kementerian Luar Negara Malawi mempertahankan projek tersebut dengan berkata bahawa Mahatma Gandhi adalah seorang yang mempromosikan kesederhanaan, memerangi kejahatan sosial, memperjuangkan hak kemanusiaan dan kebebasan sivil serta meningkatkan kesejahteraan sosial rakyat.

Hubungan diplomatik di antara kedua-dua negara tersebut bermula pada tahun 1964 dan New Delhi merupakan salah satu penyumbang terbesar kepada Malawi.

Karl Marx dianggap sebagai pengasas Komunisme. Teori politiknya, yang masih dikaji di negara-negara seperti China, dinamakan sebagai Marxisme. Kedua-duanya adalah kontroversi dan dibenci di Barat.

Melihat dari sejarah Karl Marx dan sikap Barat terhadap Marxisme dan komunisme, tidak hairanlah patung berketinggian 4.5 meter ini menyebabkan kontroversi di bandar Trier, Jerman.

Malah, asal patung ini yang merupakan hadiah dari China menambahkan lagi kontroversi. Majlis bandar Trier menghabiskan dua tahun membincangkan sama ada untuk mengambil patung atau tidak.

Mereka bimbang penerimaan patung tersebut boleh membuatkan orang ramai berfikir mereka menyokong jenayah hak asasi manusia yang dilakukan oleh kerajaan China.

Organisasi Penulis Antarabangsa berkata bahawa Trier tak seharusnya memperkenalkan patung ini melainkan jika China membebaskan Liu Xia, isteri mendiang Liu Xiaobo, seorang pemenang Anugerah Nobel Keamanan yang sedang berada dalam tahanan rumah.

Sekitar waktu patung tersebut diperkenalkan di Trier pada Mei 2018, Presiden China Xi Jinping telah memberikan ucapan yang memuji Marx dan Marxhisme.

Sementara itu, Datuk Bandar Wolfram Leibe berkata patung tersebut hanyalah "isyarat persahabata" di antara kedua-dua negara tersebut.

Patung ini adalah lain daripada yang lain, kerana ia telah mencetuskan kontroversi ketika masih belum siap dibina. Jika ia sudah boleh mencetuskan kontroversi ketika belum siap, bayangkan apabila ia siap dibina.

"Statue of Unity" atau Patung Perpaduan ini kini masih dalam pembinaan. Pembinaannya bermula pada 31 Oktober 2014 dan dijangka siap pada 31 Oktober 2018.

Apabila ia siap, patung ini akan menjadi patung paling tinggi di dunia dengan ketinggian 182 meter. Ketika ini, rekod tersebut dipegang oleh patung Buddha di China dengan ketinggian 153 meter.

Patung ini dimodelkan bersempena Sardar Vallabhbhai Patel, timbalan perdana menteri India yang pertama dan salah seorang yang memperjuangkan kemerdekaan India.

Ramai yang mengkritik patung ini disebabkan kosnya dan kebimbangan bahawa ia bersifat politik.

Kos pembinaan patung ini adalah sebanyak RM1.75 bilion, jumlah yang mana Sardar sendiri tak akan membenarkan untuk dibelanjakan jika dia masih hidup, jelas pengkritik.

Mereka juga berkata bahawa adalah lebih baik wang tersebut dibelanjakan untuk berjuta-juta orang India yang berada dalam kemiskinan.

Pengkritik turut mengesyaki Ketua Menteri Narendra Modi, individu yang bertanggungjawab mengarahkan pembinaan patung tersebut, menggunakan Sardar untuk mempromosikan partinya.

Narendra sendiri sebelum itu menyebut bahawa Sardar lebih sesuai menjadi Perdana Menteri berbanding Jawaharlal Nehru, yang menjadi Perdana Menteri India yang pertama.

Pada tahun 2011, artis Marcel Walldorf telah mencetuskan kontroversi di Dresden, Jerman, selepas dia melancarkan Petra, sebuah patung seorang anggota polis wanita dalam keadaan sedang kencing.

Polis wanita dihasilkan dengan pakaian seragam rusuhan dan duduk mencangkung.

Di bawahnya pula diletakkan gelatin yang kelihatan seolah-olah air kencingnya. Marcel telah menyertai satu pertandingan yang dianjurkan oleh Akademi Seni Halus Yayasan Leinemaan dan mendapat tempat pertama.

Patung itu kemudiannya dipamerkan di Akademi Seni Halus di mana kontroversi mula tercetus. Para pengkritik mengatakan ia adalah satu penghinaan terhadap semua anggota polis.

Kesatuan polis Jerman menyuarakan bahawa ia "melanggar batas kebebasan artistik". Ramai yang lain menghantar surat kepada akademi (terus kepada Marcel) untuk meluahkan rasa jijik mereka.

Jurucakap akademi itu, Andrea Weippert, mengecam para pengkritik dengan mengatakan majoriti maklum balas yang mereka terima adalah positif.

Pasti anda sudah pernah melihat patung "Christ the Redeemer" di Rio de Janerio, Brazil. Namun, bagaimana pula dengan "adik" nya yang berukuran 37 meter tinggi di Lima, Peru?

Patung ini diarahkan penghasilannya oleh Presiden Peru, Alan Garcia, pada tahun 2011 sebagai hadiah peribadi kepada rakyat Peru. Patung ini dibiayai bersama oleh firma kejuruteraan berpangkalan di Brazil iaitu Odebrecht dan Presiden Garcia sendiri.

Garcia menyumbang RM125,043 manakala Odebrecht pula menambah sebanyak RM1,038,064. Odebrecht bukanlah dengan mudah menyumbang sebegitu banyak, kerana jelas ia bukanlah badan amal.

Syarikat ini telah memenangi kontrak yang sangat menguntungkan bagi membina lebuh raya di antara Brazil dan Peru, maka Odebrecht membelanjakan sedikit wang untuk melobi.

Patung ini mempunyai lebih ramai pengkritik berbanding penyokong. Ia dikritik kerana kosnya yang tersangat tinggi dan tiada keaslian dalam penghasilannya. Ada di antara mereka yang berasa aneh mengapa Garcia menghabiskan wang begitu banyak dengan meniru patung yang popular.

Arkitek-arkitak Peru pula mempunyai alasan tersendiri untuk menentang patung ini. Para pelajar seni bina kemudiannya mengadakan protes untuk menzahirkan ketidakpuasan hati mereka.

Augusto Ortiz de Zevallos, seorang arkitek terkenal, menggelarkan ia sebagai "berlebihan dan bersifat autoritarian" serta mengkritik patung ini sebagai terlalu tidak asli.

"Him" adalah sebuah patung Adolf Hitler yang berada dalam keadaan melutut sambil berdoa.

Walaupun Hitler sendiri adalah seorang tokoh yang sangat kontroversi, namun patung ini sepatutnya boleh terhindar daripada palitan kontroversi sekiranya penciptanya, Maurizio Cattelan tidak memilih untuk mempamerkannya di bekas kawasan ghetto di Warsaw, Poland pada tahun 2012.

Dianggarkan seramai 300,000 orang yahudi mati atau dihantar ke kem tahanan dari kawasan ghetto Warsaw ini ketika Perang Dunia Kedua. Orang Yahudi adalah yang paling kuat menentang patung ini.

Pusat Simon Wiesenthal, sebuah kumpulan advokasi Yahudi, berkata penghasilan patung ini adalah sangat tidak mengambil kira sensitiviti dan menghina orang Yahudi yang dibunuh oleh Nazi.

Pengarah kumpulan itu di Israel, Efraim Zuroff, berkata "Satu-satunya doa Hitler adalah agar orang Yahudi dilenyapkan dari muka bumi,".

Walaubagaimanapun, Maurizio Cattelan dan penyokongnya mengatakan bahawa patung itu hanyalah bertujuan untuk membuatkan orang ramai berfikir bagaimana benda yang tidak bersalah boleh bertukar menjadi kejahatan.

Patung tersebut kemudiannya dijual dalam satu acara lelongan di New York dengan harga RM71.5 juta.


11 Undang-undang Malaysia Yang Sangat Unik Bagi Masyarakat Luar

Kita sering terdengar atau membaca mana-mana terbitan yang menceritakan tentang beberapa undang-undang unik dan pelik di seluruh dunia. Namun, tahukah anda di negara kita juga terdapat beberapa undang-undang pelik dan dianggap unik ini? Berikut adalah beberapa daripadanya yang ingin kami kongsikan bersama anda.

Sesiapa yang didapati memimpin atau menunggang kuda, lembu, kambing atau khinzir di mana-mana jalan awam dengan cara tidak terkawal yang boleh menyebabkan bahaya atau menghalang trafik yang sedang bergerak didapati melakukan kesalahan di bawah Seksyen 11(a) Akta Kesalahan-Kesalahan Kecil 1955.

Manakala bagi mereka yang memimpin atau menunggang gajah di jalan awam tanpa kebenaran Ketua Pegawai Polis pula didapati melakukan kesalahan dalam Seksyen 11(b) dalam akta yang sama. Sekiranya didapati bersalah pelaku akan didenda maksimum RM50.

Pastikan anda tahu mengenai peraturan ini sebelum anda membela mana-mana haiwan yang disebutkan di atas.

Berkelakuan lucah adalah satu kesalahan di bawah Seksyen 294(a) Kanun Keseksaan manakala menyanyikan, membaca atau berkata-kata apa-apa nyanyian, balada, atau kata-kata lucah di khalayak umum pula adalah kesalahan di bawah Seksyen 294(b) Kanun Keseksaan.

Sekysen 294(b) Kanun Keseksaan menyatakan di sini, menyanyikan lagu lucah adalah sama seperti melakukan aksi lucah di depan khayalak umum. Jika dilaporkan dan didapati bersalah, anda boleh dipenjara selama 3 bulan atau denda, atau kedua-duanya sekali.i

Walaupun sangat jarang kita dengar ada orang yang disabitkan melakukan kesalahan ini, namun anda perlulah beringat untuk menyanyikan lagu seperti Despacito yang telah diharamkan oleh stesen radio ini di tempat awam.

Dari jam 12 malam hingga jam 6 pagi, sesiapa yang memukul dram atau tom-tom, meniup hon atau trompet di mana-mana jalan awam, tempat awam, bandar mahupun kampung yang menyebabkan gangguan kepada penghuni premis di kawasan itu, dia akan disabitkan dengan melakukan kesalahan di bawah Seksyen 13(a) Akta Kesalahan-Kesalahan Kecil 1955.

Denda maksimum RM100 akan dikenakan jika anda didapati bersalah. Oleh sebab itu, banyak kumpulan muzik jalanan yang sering kita lihat hanya memainkan dram kotak atau cajon kerana bunyinya yang kurang kuat.

Di bawah Akta Iklan Tidak Sopan 1953, menjadi satu kesalahan untuk mengiklankan rawatan sifilis. Sebenarnya, sebarang iklan untuk merawat penyakit kelamin dan apa-apa iklan bersifat menaikkan syahwat adalah salah.

Jadi bagi sesiapa yang didapati menampal apa-apa kertas bercetak, bertulis atau bergambar di mana-mana premis awam atau persendirian didapati bersalah melakukannya, dia boleh dipenjarakan selama tidak lebih tiga bulan atau denda tidak melebihi RM100.

Ya, Jika anda melontarkan cincin ke dalam sungai, anda mungkin akan dihukum kerana melakukan kesalahan merosakkan di bawah Seksyen 425 Kanun Keseksaan. Namun, perlu diperhatikan bahawa contoh yang dinyatakan ini hanyalah dikuatkuasakan sekiranya cincin itu milik orang lain dan dilakukan dengan niat menyebabkan kerugian.

Sekiranya anda bercadang untuk bergurau dengan membaling cincin rakan anda ke dalam sungai, maka anda boleh menghadapi masalah sekiranya rakan anda membuat laporan mengenainya.

Sesiapa yang meninggalkan atau meletakkan orang yang hampir mati atau mayat di kawasan awam atau persedirian tanpa pengetahuan pemilik premis, boleh disabitkan dengan melakukan kesalahan di bawah Seksyen 20 Akta Kesalahan-Kesalahan Kecil 1955.

Jika disabitkan dengan kesalahan, anda boleh dihukum penjara sehingga 6 bulan atau denda RM250, atau kedua-duanya sekali.

Di Malaysia, anda boleh didapati bersalah sekiranya berkelakuan mabuk atau tidak dapat mengawal diri sendiri di kawasan awam. Jika disabitkan bersalah anda boleh didenda RM100 atau dipenjarakan di bawah Seksyen 21 Akta Kesalahan-Kesalahan Kecil 1955.

Walaupun begitu, pemandangan sebegini adalah biasa di bandar-bandar besar terutamanya pada waktu malam minggu.

Di Malaysia sememangnya terkenal dengan gangguan bekalan air, namun sekiranya ia berlaku, berhati-hati di mana anda memilih untuk mandi. Ini kerana mandi atau memandikan haiwan di kawasan awam seperti tangki awam, takungan atau paip air awam, saluran air atau sungai adalah dilarang oleh Ketua Pegawai Polis atau mana-mana pihak berkuasa yang sah.

Anda akan didapati bersalah di bawah Seksyen 15(b) Akta Kesalahan-Kesalahan Kecil 1955 sekiranya melakukannya dan boleh didenda sehingga RM100 maksimum.

Sekiranya anda ingin mengunjungi pantai yang cantik di Kelantan dan Terengganu, anda dinasihatkan untuk tidak mengenakan pakaian renang bikini di sana. Ini kerana bikini telah diharamkan di kedua-dua negeri Pantai Timur ini yang melaksanakan Undang-undang Syariah lebih praktikal dari mana-mana negeri lain di Malaysia.

Jika disabitkan bersalah, anda boleh didakwa di bawah Seksyen 294(a) Kanun Keseksaan dan boleh dipenjarakan sehingga 3 bulan, didenda atau kedua-duanya sekali.

Sekiranya anda ingin menamakan anak anda seperti Chris Martin iaitu penyanyi Coldplay yang memberi nama anak sulungnya Apple, ia tidak boleh dilakukan di Malaysia.

Ini kerana pada tahun 2006, Jabatan Pendaftaran Negara telah menyekat bayi tidak lagi dibolehkan diberi nama sempena nama buah, sayur, warna, serangga, haiwan, hantu, nombor ataupun jenama kenderaan.

Adalah menjadi satu kesalahan di bawah Akta Kesalahan Pilihanraya 1954, sekiranya anda menerima sebarang makanan, minuman atau snek sebelum, semasa atau selepas anda membuang undi.

Sekiranya anda didapati bersalah melakukannya maka anda boleh dipenjarakan sehingga 2 tahun atau denda sehingga RM5000 ringgit atau digantung hak anda untuk mengundi selama hingga 5 tahun.

Banyak lagi undang-undang di Malaysia yang unik dan kita tidak ketahui. Walaupun begitu ramai yang sering melanggarnya seperti meludah di kawasan awam, memaki orang lain atau menunjukkan isyarat lucah dan pelbagai perkara lagi.


5 Stereotaip Jantina Yang Menyusahkan Dan Merosakkan Minda Anak-Anak

Hidup di dunia ini tidak terlepas daripada persepsi yang salah atau stereotaip. Dan ia lebih membahayakan apabila stereotapi ini melibatkan jantina.

Sebagai contoh, kerja di dapur adalah tanggungjawab wanita dan lelaki wajib tahu cara untuk menukar tayar kereta. Apa yang betul adalah kedua-dua perkara ini harus dilakukan oleh lelaki dan wanita.

Dan dengan wujudnya stereotaip jantina ini, ia membuatkan hidup kita menjadi sukar kerana pendapat masyarakat seolah-olah lebih penting walaupun ia tidak semestinya betul.

Kanak-kanak tidak tahu bagaimana mereka harus berkelakuan mengikut jantina mereka, namun orang dewasa kerap menjelaskan perkara-perkara ini kepada mereka dengan begitu awal.

Kanak-kanak lelaki diajar untuk malu dengan sendiri jika mereka menangis dan anak perempuan diajar untuk sentiasa berpakaian cantik.

Ahli psikologi Christia Spears Brown dalam bukunya "Parenting Beyond Pink & Blue: How to Raise Your Kids Free of Gender Stereotypes" menjelaskan bahawa apabila bercakap dengan kanak-kanak lelaki, orang dewasa menggunakan nombor dan contoh dari alam semula jadi, dan apabila bercakap dengan kanak-kanak perempuan, mereka lebih banyak menyebut mengenai penampilan.

Dan lihat siapa yang lebih risaukan mengenai penampilan dan berat badan berlebihan? Wanita.

Christia mengatakan mana-mana kanak-kanak, tidak kira jantina mereka, harus mempunyai 3 jenis mainan. Yang pertama adalah untuk kecerdasan mereka, kedua untuk badan mereka dan ketiga untuk emosi mereka.

Permainan puzzle mengembangkan kecerdasan, basikal dan bola yang penting untuk aktiviti fizikal, dan bermain dengan anak patung dan mainan lembut mengajar kanak-kanak untuk bersikap baik dan penyayang.

Jangan menggunakan ayat seperti, "Jangan bergaduh, kamu perempuan" atau "Kamu perlu kuat, kamu seorang lelaki".

Sebaliknya, ajar anak lelaki anda untuk memasak dan mengemas rumah, manakala ajar anak perempuan anda untuk menggunakan pemutar skru dan tukul.

Dengan ini apabila mereka besar, mereka akan lebih bersifat terbuka di mana wanita boleh mengejar kerjaya dalam bidang yang didominasi lelaki seperti juruterbang dan lelaki pula tidak mengdiskriminasi bahawa kerja rumah seperti memasak dan mengemas rumah adalah tanggungjawab wanita.

Seorang  Wanita Amerika, Ashleigh Bradley mengadu di Twitter bahawa dia menghadiri satu temujanji bersama seorang lelaki  di mana dia memberitahu lelaki itu bahawa ia tidak akan berhasil, lalu meminta lelaki tersebut untuk membayar 50% daripada bil makanan.

Perkara ini mencetuskan hujah hangat dalam talian: perlukah lelaki membayar bagi pihak wanita ketika dalam perhubungan? Dan jika ya, maka untuk apa mereka bayar?

Ahli psikologi, Marina Commisarova mengatakan bahawa tradisi bercinta seperti memberikan bunga, mengajak keluar dan membuka pintu hanyalah semata-mata hanyalah isyarat romantis yang tidak sepatutnya disalah anggap sebagai satu kewajipan untuk memenuhi semua keperluan seorang wanita.

Tindakan tersebut bermakna bahawa seseorang lelaki itu berminat dengan wanita tersebut, yang mana ia adalah sesuatu yang bagus namun jika seseorang wanita itu mahu dihormati dan jika dia mahu pendapatnya diambil serius maka wanita perlu menolak "penjagaan" berterusan seperti ini daripada seorang lelaki.

Jika ia berkaitan dengan hubungan yang seimbang, maka secara idealnya seorang lelaki harus menawarkan untuk membayar dan wanita harus menolak. Dan jika lelaki memberikan hadiah kepada wanita, dia juga perlu memberi hadiah kembali.

Apabila seorang wanita benar-benar memerlukan pertolongan, dia harus meminta, dan seorang lelaki harus bersedia untuk membantu. Namun dalam situasi di mana seorang wanita itu dapat menjaga dirinya sendiri, maka dia harus berbuat demikian sendiri.

Pelakon Emma Watson berkata, "Saya suka jika seseorang membuka pintu untuk saya atau mengajak saya keluar makan malam. Persoalannya, adalah lelaki akan berasa tercabar jika saya membuka pintu untuknya? Jika tidak, itu lebih baik kerana kita hanya sopan terhadap satu sama lain.

Angka-angka dalam kajian-kajian adalah berbeza namun semua saintis bersetuju dengan satu perkara: lelaki lebih kerap curang terhadap pasangan berbanding wanita.

Sesetengah orang berfikiran bahawa lelaki mempunyai "genetik" yang membuatkan mereka curang.

Namun realitinya sama ada wanita atau lelaki, kedua-duanya tidak bersifat monogami sejak lahir. Fakta bahawa wanita lelaki lain sebelum bertemu dengan suami mereka membuktikan bahawa mereka juga bersifat poligami.

Kecurangan adalah pilihan dalam keadaan sedar dan menipu adalah alasan yang baik untuk memikirkan sama ada anda memerluka hubungan tersebut atau tidak.

Walaupun anda tidak mahu berpisah, mungkin lebih baik untuk menjauhkan diri dari satu sama lain untuk sementara waktu. Ingat, pasangan yang curang sepatutnya berusaha dengan lebih keras jika mahu terus bersama.

Oleh kerana ramai majikan percaya bahawa wanita kurang layak untuk memegang jawatan di bahagian pengurusan, mereka jarang mendapat pekerjaan di mana mereka boleh mempamerkan kemahiran kepimpinan mereka.

Persepsi ini mencipta kesan "siling kaca" - satu halangan yang tidak dapat dilihat yang menghalang pertumbuhan kerjaya wanita kerana sebab-sebab yang tidak ada kena mengena dengan kemahiran profesional mereka.

Terdapat juga jurang dari segi gaji yang sangat besar di mana lelaki memperoleh lebih banyak untuk pekerjaan yang sama daripada wanita.

Walau bagaimanapun, ahli psikologi terkenal Jordan Peterson mengatakan bahawa perbezaan gaji bukan sahaja disebabkan oleh perbezaan jantina tetapi oleh ciri-ciri keperibadian seperti terlalu lembut atau emosi.

Ciri-ciri yang "keras" yang diperlukan ditindas dalam kalangan wanita, jadi semakin sukar bagi mereka untuk mendapatkan gaji yang lebih baik dan bergerak maju ke hadapan.

Pelakon Jennifer Lawrence mengetahui berapa banyak pendapatan yang diterima rakannya lelaki untuk filem yang sama dan dia benar-benar marah dengan dirinya sendiri kerana tidak cukup gigih ketika merundingkan gaji kerana tidak mahu mendapatkan reputasi buruk.

Sejak itu, Jennifer dan pelakon-pelakon Hollywood lain telah berjuang untuk gaji yang sama dan mereka menjadi contoh untuk wanita lain yang berjuang untuk hak mereka.

Menurut kajian, lelaki mengalami rasa marah, sedih dan takut sama kerap dengan wanita namun mereka hanya menunjukkan rasa masa marah dan menyembunyikan rasa takut dan sedih.

Sebaliknya, wanita pula menahan rasa marah dan menyatakan rasa sedih dan takut.

Juga, lelaki tidak berasa mereka boleh tunjuk rasa belas kasihan, namun reaksi mimik dan pengiraan fisiologi menunjukkan bahawa kedua-dua lelaki dan wanita mempunyai keupayaan yang sama dalam menunjukkan rasa belas kasihan.

Dalam erti kata lain, lelaki berada di bawah beban stereotaip jantina yang sangat berat sama seperti wanita iaitu mereka terpaksa menyembunyikan emosi mereka dan tidak menunjukkan bahawa mereka mengalami kesulitan.

Namun, stereotaip ini menjadikan kehidupan mereka jauh lebih sukar. Oleh itu, jarang lelaki menangis dan jika ia berlaku, lelaki akan dilabelkan sebagai seperti perempuan kerana menangis.

Walhal, menangis adalah reaksi normal apabila anda berasa sedih tidak mengira jantina. Keupayaan untuk menyatakan emosi tidak membuatkan seseorang itu lemah, ia membuatkan anda kelihatan seperti seorang manusia.


Kisah Menyeramkan Patung Berhantu Robert The Doll

Ramai di antara kita yang mungkin pernah melihat filem tentang patung yang menyeramkan seperti Chucky. Namun, boleh dikatakan hampir kesemua patung zaman dahulu kelihatan menyeramkan. Sebelum ini kami pernah menulis artikel mengenai 5 anak patung paling menyeramkan di dunia. Kali ini kami perincikan kisah mengenai salah satu patung di dalam senarai itu iaitu Robert the Doll.

Pertama sekali, saiz patung Robert ini menyamai seorang budak kecil serta dikenakan pula dengan pakaian manusia sebenar. Rupanya agak menakutkan dengan matanya diperbuat daripada butang berwarna hitam seolah-olah sedang merenung jauh.

Bahan yang digunakan untuk membuat mukanya pula sudah begitu usang dan kelihatan beberapa lubang telah terbentuk pada pipinya. Dia juga mempunyai seekor anjing pada pangkuannya.

Lebih kurang 115 tahun yang lalu, Robert the Doll ini kelihatan baru dan cantik. Ia dihasilkan oleh Syarikat Steiff iaitu syarikat yang sama menghasilkan patung "teddy bear" yang pertama untuk Presiden Amerika, Theodore Roosevelt.

Pada asalnya, Syarikat Steiff menghasilkan patung Robert ini bukanlah sebagai permainan tetapi sebagai boneka pakaian atau mannequin di sebalik cermin kaca. Namun, apa yang menjadi persoalan ialah bagaimana ia boleh berada dalam simpanan tuannya, iaitu seorang budak yang mempunyai nama sama dengan patung ini iaitu Robert Eugene Otto.

Terdapat dua kisah popular bagaimana patung ini boleh boleh berada dalam milikan Robert Otto. Kisah pertama diceritakan bahawa datuk kepada Robert Otto telah membeli patung ini ketika melawat Jerman pada tahun 1904 dan memberinya sebagai hadiah kepada cucunya Robert. Namun, kisah ini merupakan kisah yang kurang popular berbanding satu lagi.

Kisah kedua yang lebih popular dan misteri ialah patung ini telah diberikan oleh seorang gadis berketurunan Bahamas yang bekerja sebagai orang gaji untuk keluarga Robert Otto.

Dikatakan patung Robert the Doll itu telah dijampi dengan ilmu Voodoo sebelum diberikan kepada Robert Otto sebagai cara membalas dendam atas layanan buruk yang diberikan keluarga Otto kepada gadis itu.

Walau apapun kisah mengenai cara patung ini diperolehi, Robert Otto begitu sayangkan patung Robert the Doll ini. Robert Otto akan membawa patungnya ke mana sahaja dia pergi bahkan memakaikan patung itu dengan baju kelasi miliknya sendiri yang pernah digunakan ketika dia masih bayi.

Menurut Cori Convertito, seorang pengkaji patung Robert the Doll ini, dia mendapati bahawa Robert Otto dan patungnya mempunyai hubungan yang agak unik. Otto akan membawa patungnya kemana sahaja dia pergi dan bercakap dengan patung itu seakan-akan dia adalah seorang manusia sebenar.

Tidak lama selepas itu, beberapa kejadian aneh mula berlaku di rumah keluarga Otto. Beberapa barangan dan perabot dalam rumah mula bergerak dengan sendirinya dan Robert Otto menyalahkan patungnya di atas semua yang berlaku.

Pada mulanya kedua-dua orang tua Robert tidak mempercayai dakwaan anak mereka itu. Namun, setelah itu mereka perasan ada sesuatu yang tidak kena sedang berlaku di sekeliling kehidupan anak mereka yang sedang membesar itu, mereka tahu sesuatu yang aneh sering berlaku.

Pernah sekali, seorang tukang paip telah diupah oleh keluarga Otto untuk melakukan kerja pembaikan. Ketika sedang melakukan tugasnya, dia mula mendengar suara budak yang sedang ketawa walaupun keluarga Otto tidak berada di rumah pada waktu itu. Apabila tukang paip itu cuba menyiasat dari bilik ke bilik, dia mendapati patung Robert the Doll itu telah berubah tempat dengan sendirinya.

Setelah Robert Otto menjadi dewasa, dia telah berpindah ke satu rumah yang lebih besar di Key West yang dikenali sebagai "Rumah Artis". Walaupun patung Robert the Doll tidak lagi dibawa ke sana ke mari, Robert Otto telah meletakkan patungnya itu di atas sebuah kerusi menghadap tingkap di sebuah bilik tingkat atas rumah itu dan dapat dilihat oleh mereka yang lalu-lalang di hadapan rumahnya.

Ramai penjalan kaki yang mendakwa mereka pernah terlihat patung itu menggerakkan kepala dengan sendirinya dan memandang ke arah mereka. Patung itu kekal berada di rumah keluarga Otto yang beralamat di 534, Eaton Street di Key West sementara Robert Otto menyambung pengajiannya dalam bidang seni di New York dan Paris.

Robert Otto kemudian berkahwin dengan seorang wanita bernama Annette Parker pada 3 Mei, 1930 di Paris. Pasangan itu kemudian pulang semula dan tinggal di Rumah Artis itu setelah tamat pengajian mereka.

Para tetamu yang datang ke Rumah Artis itu kerap mendakwa mereka terdengar bunyi seakan orang berjalan di bilik atas di mana patung Robert the Doll ditempatkan. Bahkan beberapa perabot atau peralatan dalam rumah itu juga sering beralih tempat dengan sendirinya tanpa sebarang penjelasan. Apabila ditanya, Robert Otto akan mengatakan ia dilakukan oleh patungnya itu.

Isteri Robert Otto iaitu Annette menjadi takut terhadap patung berhantu itu kemudiannya membuat keputusan untuk menyimpan patung itu di loteng rumah mereka. Robert Otto kemudian meninggal dunia pada tahun 1974 dan diikuti dengan kematian isterinya dua tahun kemudian.

Selepas itu, pemilik baru iaitu Myrtle Reuter telah pindah masuk ke dalam rumah itu. Selain memiliki rumah itu, secara tidak sengaja Myrtle juga mewarisi patung Robert the Doll yang masih berada di atas loteng rumah itu.

Kemudian, Reuter menyumbangkan patung itu ke Muzium Fort East Martello dengan hanya satu sebab, kerana ianya berhantu. Pihak muzium mengambilnya namun tidak meletakkan patung itu untuk dipamerkan kerana menyangka dakwaan Reuter itu hanyalah mengarut. Mereka menyimpan Robert the Doll itu di bilik stor muzium berkenaan.

Walau bagaimanapun, tidak lama selepas patung itu tiba di muzium, ramai pelawat yang datang menggesa agar patung itu diletakkan sebagai pameran kerana ingin melihatnya. Pihak muzium agak hairan bagaimana ramai pengunjung tahu kerana tiada hebahan akhbar tentang mereka diberikan patung itu oleh Reuter.

Akhirnya pihak muzium terpaksa akur dan memuaskan hati para pengunjung dengan mempamirkan Robert the Doll di muzium mereka. Patung itu diletakkan dalam sebuah kotak kaca dan jarang sekali dikeluarkan dari kotak itu. Ramai pengunjung yang melawat berharap dapat melihat patung itu bergerak dengan sendirinya.

Walaupun patung itu sudah berusia lebih 116 tahun, para pengunjung masih percaya bahawa patung itu berhantu. Ada pengunjung yang mendakwa mengalami masalah kamera ketika ingin mengambil gambar patung itu dan ada juga yang berkata peralatan elektronik mereka menjadi tidak menentu ketika menghampiri Robert the Doll.

Pihak muzium juga menerima banyak surat permohonan maaf daripada pengunjung terhadap Robert the Doll kerana ketika melawat muzium itu mereka telah mencemuh, mengejek atau mempermain-mainkan patung itu. Setelah mereka pulang ke rumah masing-masing mereka mendapati sesuatu yang aneh berlaku dan mereka sering mengalami nasib malang.


10 Penemuan Saintifik Oleh Manusia Yang Sangat Menakjubkan

Setiap hari, penemuan-penemuan baru dilakukan dalam bidang sains dan perubatan yang banyak memberi manfaat kepada kehidupan manusia.

Sebagai contoh, pada hari ini kita berjaya menghasilkan sel-sel manusia yang boleh tumbuh semula untuk menghasilkan organ-organ dalaman baru dan cuba untuk mencari planet lain seperti Bumi.

Dengan teknologi yang ada sekarang, tak mustahil pelbagai penemuan baru yang tak masuk akal bakal ditemui. iluminasi.com kongsikan 10 penemuan saintifik oleh manusia yang patut dibanggakan.

Saintis otak dari Pusat Perubatan Universiti Duke telah berjaya menghubungkan 4 otak tikus dewasa. Perkara ini yang mereka gelarkan sebagai "brainet" mampu memproses imej, mencari dan menyimpan maklumat serta meramal cuaca.

Prestasi "komputer organik" ini adalah lebih baik daripada prestasi keseluruhan bagi setiap otak. Bagaimana agaknya rasanya mempunyai 1 otak bagi 4 individu?

Penyelidik Perubatan Regeneratif dari Institut Wake Forest telah berjaya menghasilkan satu kaedah yang membolehkan pencetakan tisu menjadi kenyataan.

Sel-sel diletakkan di dalam katrij dakwat dan pencetak tersebut telah diprogramkan untuk mencetak tisu dalam susunan tertentu.

Terdahulu, penggunaan teknologi ini agak mencabar kerana sel-sel mati disebabkan oleh kekurangan oksigen dan bahan berkhasiat. Ciptaan ini akan membantu saintis untuk menghasilkan anggota badan dan juga organ dalaman.

Pada tahun 2016, Badan Kesihatan Awam Kanada bersama MSD, sebuah syarikat farmaseutikal telah mencipta vaksin untuk penyakit Ebola.

Menurut Pertubuhan Kesihatan Sedunia, keberkesanan vaksin ini berbeza dari di antara 75% hingga 100%.

Dengan penghasilan vaksin ini, semuanya telah berubah untuk pertama kali dalam 40 tahun dan kini manusia adalah lebih kuat daripada virus ini.

Misi New Horizon oleh NASA dilancarkan pada tahun 2006 apabila Pluto masih dianggap sebagai planet penuh. Kapal angkasa New Horizons 9 mengambil masa 9 tahun untuk sampai ke lokasi yang disasarkan dan mengambil gambar berwarna planet Pluto yang pertama dan Charon, bulan terbesar bagi planet ini.

Kini tiada lagi planet yang tidak dijumpai dalam Sistem Suria.

Sekumpulan saintis dari China dan Amerika Syarikat terus melakukan kajian terhadap alat penyunting CRISPR-Cas9, yang membolehkan manusia memotong bahagian DNA, mengubah dan menyuntingnya.

Kini kita hampir mempunyai peluang untuk mengubah genom dalam badan manusia. Ia mungkin dapat membantu doktor dalam menyembuhkan penyakit yang berlaku disebabkan oleh genetik.

Sekumpulan saintis dari Universiti Stanford telah menghasilkan cara untuk memanjangkan telomer manusia, iaitu pelindung pada hujung helaian DNA dengan sebanyak 1,000 nukleotida.

Semakin muda seseorang, semakin panjang telomer mereka. Apabila masa berlalu, telomer ini akan menjadi semakin pendek, menjadikan seseorang itu tua.

Namun, seseorang itu mampu memperlahankan proses ini jika mengamalkan gaya hidup sihat, namun saintis dari Stanford mempunyai pendekatan baru.

Mereka telah membuktikan bahawa hujung helai DNA yang dikenali sebagai kromosim, boleh diubah suai.

Pada 27 Julai 2017 di Portland, Amerika Syarikat, sekumpulan saintis telah membuka jalan ke era baru dalam bidang perubatan.

Dengan bantuan CRISPR (sekumpulan urutan DNA yang dijumpai dalam genom organisma prokariotik seperti bakteria dan archaea), mereka telah berjaya menghapuskan masalah jantung diwarisi yang dikaitkan dengan penyakit jantung.

Kini saintis dapat menyunting DNA dengan memasukkan dan mengeluarkan unsur-unsur dan menggantikan bahagiannya. Proses ini begitu tepat sehinggakan para saintis dapat mencuba banyak kombinasi kimia sebelum melakukan pembetulan tertentu.

Pada penyelidik dari NovoBiotic Pharmaceutical telah membangunkan satu alat yang boleh diletakkan di dalam tanah untuk membolehkan bakteria hidup dalam alam semulajadi mereka.

Salah satu bahan yang dihasilkan oleh bakteria ternyata sangat berkesan terhadap kebanyakan bakteria yang tahan terhadap antibiotik lain.

Bahan yang dihasilkan bakteria itu dikenali sebagai teixobactin. Kompaun ini membunuh bakteria dengan menyebabkan dinding selnya pecah.

Pada paril 2017, pasukan dari Hospital Kanak-Kanak Philadelphia telah berjaya menghasilkan rahim untuk menyelamatkan seekor kambing pra-matang.

Dan pada masa depan, peranti ini mungkin dapat membantu para doktor untuk mencegah kematian dan penyakit pada bayi pra-matang di bawah usia 37 minggu.

Walaubagaimanapun, ketika ini rahim tiruan ini tidak boleh digunakan untuk membuatkan kanak-kanak pra-matang terus hidup kerana peranti ini tidak mempunyai semua ciri-ciri rahim dan plasenta sebenar, yang membekalkan janin dengan oksigen dan nutrien.

Para saintis dari Organisasi Penyelidikan Astronomi Eropah telah menemui sebuah planet, LHS 1140b, yang mungkin sesuai untuk kehidupan manusia.

Planet yang mungkin boleh menjadi rumah kedua bagi populasi manusia ini terletak di zon yang boleh dihuni, dengan jarak hanya 40 tahun cahaya dari Bumi.

Menurut versi sebelum ini, planet yang mengorbit bintang kerdil merah ini mempunyai asas untuk menyokong kehidupan. LHS 1140b ini berbatu dan mampu untuk mengekalkan atmosfera. Juga terdapat kemungkinan terdapat air di permukaannya.


Lihat Bagaimana Kereta Api Laju (Shinkansen) Dibersihkan Dalam Masa Hanya 7 Minit

Rata-rata rakyat Malaysia yang datang berkunjung ke Jepun pasti akan kagum dengan tahap kebersihan di Jepun. Boleh dikatakan setiap jalannya bersih malah tiada sampah sarap bertaburan di kaki lima. Begitulah tingginya tahap disiplin orang Jepun dalam menjaga kebersihan kawasan persekitaran mereka.

Selain tahap disiplin yang tinggi, Jepun juga terkenal dengan teknologi kereta api lajunya yang juga dikenali sebagai Shinkansen. Bukan sahaja laju, malah rata-rata penumpang turut memuji kebersihannya malah kagum kerana kereta api laju ini tidak kedengaran begitu bising daripada dalam gerabak.

Pernahkan anda terfikir, bagaimanakah kebersihan Shinkansen ini kekal terpelihara bersih? Dengan purata kira-kira 210 buah trip yang berlepas daripada Tokyo setiap hari, ianya pasti sesuatu yang sukar bagi memastikan setiap gerabak kereta api sentiasa berada dalam keadaan kemas dan bersih.

Percayakah anda, hanya 7 minit sahaja masa yang diperlukan untuk membersihkan keseluruhan gerabak kereta api Shinkansen. Hal ini kerana, 7 minit itulah hanya masa yang mereka ada sebelum kereta api tersebut dimasuki penumpang untuk trip yang seterusnya.

Video ringkas di bawah yang bertajuk 7-Minutes Miracles memperlihatkan bagaimana kerja-kerja pembersihan ini dilakukan. Paling mengagumkan, secara purata umur pekerja yang membersihkan setiap gerabak kereta api ini adalah 52 tahun.

Syarikat yang diamanahkan untuk melakukan kerja-kerja pembersihan gerabak kereta api ini adalah TESSEI. Mereka akan melakukan kerja-kerja pembersihan ini sebaik sahaja kereta api ini berhenti di Stesyen Tokyo. Terdapat kira-kira 820 orang pekerja dalam syarikat ini iaitu yang bekerja sepenuh masa dan juga separuh masa.

Daripada keseluruhan pekerja ini, kira-kira 50% daripadanya adalah pekerja wanita. Disebabkan kebanyakannya sudah lanjut usia, pengguna kereta api menggelarkan mereka "obaa-sans" atau terjemahanya "nenek". Adalah sesuatu yang mengagumkan pada umur sebigini, mereka masih boleh bekerja dengan pantas dan efisyen.

Rakyat Jepun sememangnya sangat mementingkan ketepatan masa. Sebelum kereta api sampai di stesyen, pasukan pembersih ini akan bersiap sedia berada di posisi masing-masing. Kerja pembersihan akan bermula sebaik sahaja kesemua penumpang keluar.

Secara puratanya, setiap kereta api hanya akan berada 12 minit di Stesyen Tokyo. Daripada 12 minit ini, 2 minit pertama adalah masa diperuntukkan untuk penumpang keluar. 7 minit seterusnya adalah masa yang diperuntukkan untuk kerja-kerja pembersihan sementara baki 3 minit terakhir untuk penumpang baru masuk.

Disebabkan masa yang sangat singkat ini, setiap pekerja akan dibahagikan tugas dan perlu mengikut prosedur yang telah ditetapkan. Pertama sekali, pekerja akan memastikan ruang penyimpanan barang di atas tempat duduk telah dikosongkan. Kemudian setiap kerusi akan dicek sama ada terdapat barangan penumpang yang tertinggal dan sampah akan dikutip.

Pekerja kemudianya akan mengelap tray dan membuka penutup tingkap yang tertutup. Sekiranya tempat duduk terlalu kotor, alasnya akan ditukar baru yang bersih. Setelah kesemua perkara diatas sudah dibuat, barulah pekerja tersebut akan menyapu lantai.

Akhir sekali, mereka akan menekan satu butang rahsia yang akan memusingkan kedudukan kerusi ke arah berlawanan. Kebiasaannya, seorang pekerja akan ditugaskan membersihkan 1 gerabak dimana setiap gerabak mempunyai 100 tempat duduk. Kesemua ini harus dibersihkan dalam masa hanya 7 minit sahaja.

Syarikat TESSEI yang ditugaskan untuk melakukan kerja-kerja pembersihan Shinkansen telah dibentuk 9 tahun lalu. Pada peringkat awal, setiap pekerja hanya dianggap sebagai tukang cuci dimana mereka sentiasa dipandang rendah dan tidak mempunyai dedikasi terhadap kerja mereka.

Perkara ini menyebabkan kerja-kerja pembersihan Shinkansen tidak mencapai tahap yang memuaskan hati penumpang. Salah satu perubahan besar yang dilakukan adalah dengan menaiktaraf pekerjaan mereka ini sebagai satu "servis profesional", bukan setakat pekerjaan semata-mata. Hal ini berjaya mewujudkan perasaan bangga terhadap pekerjaan yang mereka lakukan.

Selain itu, mereka juga amat menekankan kepentingan bekerja sama antara setiap ahli kumpulan. Setiap hari, akan diadakan perrtemuan ringkas untuk berbincang sekiranya terdapat masalah yang perlu diselesaikan. Setiap ahli dalam kumpulan juga sentiasa diubah agar mereka berpeluang bekerja dan belajar sesuatu daripada ahli kumpulan yang lain.

Sebagai cara penghormatan dan menyantuni para penumpang, pekerja TESSEI akan menunduk kepala pada kereta api sebaik ketibaan dan sebelum berlepas, dan juga kepada penumpang sebagai tanda hormat.

Budaya dan cara kerja pekerja TESSEI ini sememangnya dipandang tinggi dan mendapat perhatian daripada pelbagai pihak termasuklah Arnold Schwarzenegger, Gabernor California. Malah, sepasukan professor daripada Harvard University juga pernah menyatakan minat untuk memasukkan cara kerja mereka dalam silibus pembelajaran.


Kisah Doktor Gigi Yang Menumpaskan 98 Tentera Jepun Seorang Diri - Benjamin Salomon

Bermula daripada permulaan yang kehidupan yang biasa di Milwaukee dan akhirnya berjaya memiliki lesen pergigian sendiri, Benjamin Solomon tidak pernah membayangkan dirinya akan menjadi satu daripada hanya tiga doktor gigi untuk Angkatan Darat Amerika Syarikat yang menerima anugerah Pingat Penghormatan.

Benjamin bermula dalam ketenteraan sebagai askar prebet. Pada waktu pagi beliau akan memberikan khidmat gigi kepada para tentera dan pada waktu petang pula beliau mengajar taktik tentera.

Lama-kelamaan, pihak atasannya mula menyedari betapa berharganya Benjamin kepada skuad tentera mereka. Beliau terbukti pakar dalam mengendalikan senapang dan pistol, yang mana kemudiannya diangkat menjadi sarjan.

Akhirnya, Benjamin dipindahkan ke Army Dental Corps dan dilantik sebagai leftenan pertama. Malah, beliau juga dianugerahkan gelaran "tentera terbaik" dalam unit.

Pada Mei 1944, Benjamin Salomon sekali lagi dinaikkan pangkat kepada kapten bagi Rejimen Tentera 105th, Divisi Infantri 27th.

Beliau telah membuktikannya di dalam latihan dan pihak atasan sangat teruja untuk melihat Benjamin membuktikan dirinya di medan perang.

Tak lama kemudian, impiannya menjadi realiti. Sejurus selepas sebulan diangkat menjadi kapten, Benjamin terlibat dalam pertempuran pertamanya. Namun, beliau juga tak menyangkakan bahawa ia akan menjadi pertempurannya yang terakhir.

Disebabkan tidak banyak kerja pergigian yang perlu dilakukan ketika pertempuran, Benjamin menawarkan diri untuk pergi ke darat di Saipan dengan batalion Infantri 105th. Beliau menggantikan doktor pakar bedah Batalion Ke-2 yang tercedera dalam pertempuran sebelumnya.

Ketika ini, Amerika Syarikat telah menghancurkan sebahagian besar tentera Jepun, membunuh hampir 30,000 askar.

Oleh itu, komander Jepun, Jeneral Yoshitgusu Saito merangka rancangan serangan yang baru, iaitu menyerang sambil maju dan menyerang sehingga terkorban.

Dan itulah apa yang mereka lakukan. Tanpa memikirkan nyawa sendiri, tentera Jepun menceroboh bahagian hadapan medan perang, menghabiskan 15 jam saling berbalas tembakan dengan tentera Amerika Syarikat.

Ketika Jepun menyerang, Benjamin berada kira-kira 50 meter dari barisan hadapan dan terlihat lebih daripada 30 orang tentera tercedera di dalam khemah bantuan.

Melihat tentera Jepun yang sedang mara, beliau mengarahkan orang bawahannya untuk memindahkan mereka yang tercedera dan memberitahu bahawa beliau akan cuba melambatkan tentera Jepun sehinggalah semua orang selamat.

Namun, pegawai-pegawainya tidak lagi melihat Benjamin selepas itu. Ketika mereka kembali selepas perang tamat, mereka terjumpa Benjamin dikelilingi oleh 98 tentera Jepun yang telah mati, yang mana dibunuh olehnya berseorangan.

Tubuh Benjamin menunjukkan bahawa beliau telah ditembak sebanyak 76 kali, yang mana 24 kali daripada jumlah tersebut ketika dia masih hidup.

Pada hari Benjamin ditemui, pasukan infantrinya membuat cadangan Anugerah Pingat Penghormatan kepadanya kerana Benjamin telah berjaya membunuh hampir 100 orang tentera musuh seorang diri dan menyelamatkan banyak nyawa tentera AS yang tercedera.

Pada hari dia ditemui, pasukan infantrinya mula membuat cadangan untuk Medal of Honor. Dia telah mengusir hampir 100 tentera musuh dengan sendirinya dan telah menyelamatkan nyawa para askar yang terluka.

Pada mulanya, permintaan tersebut ditolak. Menurut undang-undang Konvensyen Geneva, pegawai perubatan tidak boleh memikul senjata menentang musuh.

Ia juga menyatakan bahawa pingat tidak boleh dianugerahkan kepada tindakan yang dianggap sebagai "menyerang".

Walaubagaimanapun, permohonan tersebut akhirnya diluluskan, disebabkan jumlah nyawa yang diselamatkan dan keberanian yang dipamerkan oleh Benjamin Salomon.

Pada tahun 2002, Presiden George W. Bush menganugerahkan Pingat Kehormatan kepada Benjamin Lewis Salomon. Ia dipamerkan di Sekolah Perubatan USC yang pernah dihadiri oleh Benjamin.

Sebagai tambahan kepada Pingat Kehormatan, Benjamin juga dianugerahkan Purple Heart, Pingat Perkhidmatan Pertahanan Amerika, Pingat Kempen Amerika, Pingat Kempen Asiatik-Pasifik, dan Pingat Kemenangan Perang Dunia II.


5 Cabaran di Internet Yang Telah Menyebabkan Kematian Kepada Pelakunya

Melalui internet, pelbagai informasi terkini sangat mudah tersebar atau bahasa modennya, viral. Penggunaan media sosial seperti Facebook dan Youtube memudahkan netizen melihat perkara-perkara baru yang terjadi di seluruh dunia.

Malangnya, tidak semua yang diperlihatkan di internet adalah perkara baik yang boleh diikuti. Ini termasuklah cabaran-cabaran pelik yang wujud di internet yang dirakam kemudian dikongsi pula di Youtube dan Facebook. Bagi netizen yang tidak berfikiran panjang, mereka akan cuba melakukan cabaran tersebut tanpa mengetahui risikonya.

Kali ini, pihak Iluminasi ingin berkongsi beberapa di cabaran di internet yang telah menyebabkan kematian kepada pelakunya. Siapa sangka, cabaran yang dibuat secara "suka-suka" ini berakhir dengan kematian yang tragis.

Swafoto atau dalam bahasa Inggerisnya "selfie" bukanlah satu perkara yang baru dan pelik. Ianya adalah satu bentuk ekspresi diri. Kebiasaannya, kaum wanita lebih gemar berswafoto berbanding lelaki. Namun, ada juga yang cuba berswafoto pada tahap yang lebih ekstrim di tempat-tempat yang merbahaya dan berkongsinya di media sosial untuk menunjukkan mereka lebih hebat.

Satu kajian bertajuk “Me, Myself and My Killfile: Characterizing and Preventing Selfie Deaths” menunjukkan antara Mac 2014 dan September 2016 sahaja, 127 kematian direkodkan akibat tindakan swafoto di tempat ekstrim ini. Malah, sesetengah tempat perlancongan popular juga telah meletakkan had kawasan yang boleh diambil swafoto bagi mengelakkan pelancong terjatuh daripada curam atau tembok yang tinggi.

Pada tahun 2016, media sosial dibanjiri dengan fenomena cabaran "Blue Whale Challenge". Cabaran ini bermula dengan pemain akan mengikuti sebuah akaun laman sosial yang akan mengarahkan pemain melakukan beberapa siri cabaran dalam masa 50 hari.

Antara cabaran yang perlu dilakukan adalah mencederakan diri dan galakan untuk membunuh diri. Mengikut data daripada InfoSec Awareness Online, cabaran ini telah menyebabkan 130 kematian di Russia sahaja. Malah, sekiranya anda membuat carian "Blue Whale Challenge" di enjin carian Google Malaysia, anda akan melihat pautan ke laman Malaysia Suicide Hotlines di carian teratas.

Kebiasaannya, cabaran-cabaran yang wujud di internet ini adalah untuk menunjukkan siapa yang lebih hebat atau kuat. Ini termasuklah cabaran Punch 4 Punch ini. Dalam cabaran ini, 2 orang pemain akan menumbuk lawannya dan pihak lawan akan membalas tumbukan tersebut sehingga salah seorang pemain mengaku kalah.

Permainan ini adalah umpama paparan dalam filem "Fight Club" dan video mengenai cabaran ini dikatakan telah wujud sejak tahun 2009 lagi. Pada tahun 2014, seorang pemuda berusia 23 tahun Tommy Main mati setelah bermain cabaran ini dalam satu sambutan hari jadi.

Neknominate, singkatan bagi Neck and Nomination adalah satu cabaran di mana pemain perlu merakamkan video mereka meminum minuman beralkohol (kebiasaannya arak) dalam masa yang pantas. Pemain kemudiannya akan mencalonkan atau mencabar orang lain untuk melakukan perkara sama dalam tempoh 24jam.

Cabaran ini asalnya bermula dari New Zealand sebelum tersebar luas ke UK dan Ireland. Lama-kelamaan, pemain yang terlibat mula melakukan perkara yang lebih ekstrim seperti meminum campuran minuman yang lebih memabukkan dan melakukan aktiviti lain sewaktu meminum alkohol ini. Antara mangsa yang maut akibat cabaran bodoh ini adalah Issac Richardson, 20 tahun yang maut akibat meminum wine, whisy, vodka dan arak dalam cabaran ini.

Cabaran Momo ini lebih kurang Blue Whale Challenge. Setiap pemain akan mendapat mesej melalui aplikasi WhatsApp daripada individu yang dikenali sebagai "Momo" yang mengandungi pelbagai cabaran yang perlu dilakukan. Cabaran ini dikatakan popular di Amerika Selatan, Mexico, Perancis, Jerman dan Amerika Syarikat.

Cabaran-cabaran yang diberikan oleh "Momo" ini termasuklah perlakuan yang boleh mencederakan diri sendiri, menonton filem seram secara berseorangan dan lain-lain. Seorang remaja 18 tahun dari India ditemui mati pada Ogos 2018 dan dikatakan ada kaitan dengan cabaran ini. Selain itu, terdapat juga lelaki 16 tahun dan perempuan 12 tahun yang pernah membunuh diri kerana mengikuti cabaran ini.


Ini Sebab Mengapa Sesetengah Makanan Mudah Menggemukkan Anda

Kesan pencernaan terhadap penurunan berat badan memainkan peranan yang sangat sangat penting. Seperti yang kita sering diberitahu, "You are what you eat".

Sudah tentu, tempoh pencernaan yang tepat bergantung pada kesihatan fizikal, metabolisme, umur, dan juga jenis jantina seseorang.

Namun, secara umumnya, beberapa jenis makanan mengambil masa yang singkat, sementara yang lain akan "bersiar-siar" seketika dalam sistem badan anda.

Jika kita ringkastkan istilah ini, tempoh penghadaman adalah proses apabila makanan yang anda makan pecah menjadi zarah-zarah kecil yang dapat dipindahkan melalui sistem usus anda ke dalam aliran darah.

Adalah penting untuk memahami tempoh pencernaan dalam usaha anda mengurangkan berat badan atau untuk mengekalkan apa yang telah anda capai.

Jika anda makan makanan yang dicerna dengan cepat, anda mungkin perasan bahawa anda makan lebih daripada sepatutnya. Ini adalah kerana sejurus selepas anda makan, makanan tersebut telah tercerna membuatkan anda kembali lapar.

Makan jenis ini memberikan tenaga yang pantas, dengan kata lain ia meningkatkan kadar glukosa dalam darah dengan laju.

Walaupun peningkatan tenaga kedengaran seperti perkara yang baik, namun jika badan anda dipenuhi dengan glukosa dan anda tidak menggunakannya, ia akan bertukar menjadi lemak.

Oleh itu, makanan yang dicerna dengan pantas ini haruslah diambil jika anda memerlukan tenaga.

Sebagai contoh, jika pekerjaan anda memerlukan anda menggunakan tenaga yang banyak, maka anda boleh mulakan hari anda dengan sarapan dipenuhi makanan dicerna dengan pantas.

Jika pekerjaan anda memerlukan anda hanya duduk di meja dan menggunakan komputer, pengambilan makanan cepat cerna ini adalah sangat tidak baik kerana ia tidak digunakan anda.

Makanan lambat cerna meningkatkan paras gula dalam darah anda dengan lebih perlahan. Ini bermakna ia memberikan anda tenaga yang lebih mantap dan seimbang.

Namun jika anda hanya makan makanan lambat cerna pula, anda akan membuatkan sistem penghadaman anda berfungsi sepanjang masa dan ia boleh memberikan kesan yang tidak baik kepada badan.

Pakar pemakanan menyarankan agar makanan cepat cerna dan lambat cerna dicampurkan dalam satu hidangan.

Adalah juga tidak digalakkan memakan makanan cepat cerna selepas makan makanan lambat cerna, kerana penghadaman masih belum selesai dan ini boleh membebankan perut anda.

Masa terbaik untuk memproses makanan yang mempunyai tempoh masa pencernaan yang berbeza adalah ketika makan tengahari kerana ketika itu sistem penghadaman anda adalah paling aktif.

Makanan bagi sarapan pagi dan makan malam perlu lebih ringkas dan lebih baik makan makanan cepat cerna. Dengan ini, anda akan mendapat tenaga pantas sejurus selepas sarapan dan memberikan rehat kepada perut anda ketika waktu malam.

Indeks Glisemik (GI) adalah nombor yang dikaitkan dengan karbohidrat dalam makanan tertentu yang menunjukkan kesan karbohidrat ini ke atas tahap gula dalam darah seseorang.

Indeks ini adalah di antara 1 hingga 100, di mana nilai 100 mewakili standard, jumlah yang setara dengan glukosa tulen.

Bagi makanan dengan GI yang tinggi, ia dicerna dengan cepat, diserap dan dimetabolisaskan. Ini menyebabkan peningkatan pantas dalam paras gula dalam darah.

Maka, makanan cepat cerna adalah makanan yang mempunyai indeks glisemik yang tinggi manakala makanan lambat cerna mempunyai indeks glisemik yang rendah.

Biasanya anda boleh menemui indeks glisemik ini pada maklumat nutrient di produk-produk makanan.

iluminasi.com sertakan beberapa contoh makanan dan tempoh yang diambil untuk ia dicerna:

Air memasuki usus anda dengan segera selepas diminum. Dengan kata lain, ia tidak dicerna dan juga tidak mempunyai kalori.

Air melalui sistem pencernaan anda seperti makanan lain, namun ia tidak dicerna sebaliknya diserap.

Water travels through your digestive system, like solid food, although it is absorbed rather than digested.

Seperti air, jus buahan atau sayuran juga mengambil masa yang agak cepat di antara 15 hingga 20 minit. Namun, ia lebih lama kerana mempunyai nutrien dan serat yang perlu dicerna.

Jadi, pemilihan makanan adalah sangat penting mengikut gaya hidup anda.

Sesuatu makanan itu boleh membuatkan anda gemuk disebabkan oleh ia dimakan namun apabila ditukarkan menjadi tenaga, tenaga tersebut tidak digunakan. Maka tenaga ini akhirnya akan bertukar menjadi lemak.

Bagi mereka yang aktif, pengambilan makanan cepat cerna adalah penting bagi memastikan tenaga pantas yang diperlukan sentiasa ada.